Ibarrekolandako Erdikoetxe kalea berrurbanizatu du Bilbok - Deia\ndeia.eus 28.04.2021 | 11:29\nIbarrekolanda auzoko Erdikoetxe kalea, berrurbanizatuta. Bilboko Udala\nIbarrekolanda auzoko Erdikoetxe kalea, berrurbanizatuta.\nBILBO. Bilboko Udalak 586.889,74 euroko aurrekontua bideratu du Ibarrekolanda auzoko Erdikoetxe kalea berrurbanizatzeko lanak egiteko. Obra horiek dagoeneko amaitutzat eman ditu Udalak.\nLan horien barruan, espaloiak eta galtzadak berriztatu eta irtenguneak egin dira oinezkoentzako pasabideetan, oinezkoei segurtasun handiagoa emateko.\nGainera, bide-zirkulazioa berriro definitu da. Egindako aldaketekin, beheragoko kotan dagoen Erdikoetxe kaleko zatian, Larrakotorretik bakarrik sartuko dira ibilgailuak (irteera Luis Braille kaletik izango dute). Bestalde, goiko kotan dagoen Erdikoetxeko zatian, ibilgailuen sarbidea Benidorm kaletik egingo da, eta irteera Larrakotorrera.\nHorren ondorioz, Etxenagusia Margolariaren eta Larrakotorre kaleen arteko lotura ere aldatu da, eta lehenengotik bigarrenera doan erreia kendu da. Espazio hori aparkaleku gehiago egiteko aprobetxatu da.\nGainera, Larrakotorren egon diren semaforo bi lekuz aldatu dira, inguruaren bide-geometriari egokitzearren.\nBide batez, uriko zerbitzuak ere eguneratu dira. Besteak beste, ur-sarea eta euri-urena eta saneamendu sareak konpondu dira.\nErdikoetxeko jarduketak auzoak hobetzea xede duen Auzokide Planaren barruan egin dira. Auzokide Plana da Bilboko Udalak herritarrek parte-hartzeko daukan tresnarik garrantzitsuenetako bat.\nPlanaren aurrekontua berdin banatzen da Bilboko 8 barrutien artean, hau da, 1,5 milioi euro barrutiko eta urteko. Eta, plan horri esker, Bilboko herritarrek eta eragile politiko eta sozialek Barrutiko Kontseiluen bidez lehenetsitako kale eta auzoetan hobekuntza-lanak eta -jarduketak egitea egituratzen da.


EHU Pribatua: Sarrerako aparkalekua pribatua izango da\nLeioako campusean eraikitzen ari diren 1200 plazako aparkalekua pribatua izango da. Campuseko errektoreordegoak Vinci Park enpresari eskaini dio aparkalekua gestionatzeko ardura. Honek esan nahi du egunero autoz doazen ikasleek ordaindu beharko dutela parkinean autoa uzteagatik.\nBeraz, aurten bizi ari garen autoen kaosa denboran zehatu gabea izango da; aparkaleku isunak, unibertsitatea autoz gainezka, poliziaren kontrol estua ez dira konponduko. Ikasleak biktima zuzenak izango dira.\nNahikoa da, dagoeneko ordaintzen dugu unibertsitatea, materiala eta garraioa, ikasleoi ezin zaigu diru gehiagorik atera. Honek Euskal Herriko Unibertsitatea guztiz pribatu bihurtuko du, ikasleak denagatik ordaintzera behartuz, ikasleen arteko desberdintasunak latzagoak egingo ditu.\nEz dugu nahi EHU pribatua, aski da! Unibertsitatea, aparkalekua eta bere zerbitzu guztiak publikoak dira eta denontzat!\nPublicado por Ehu Pribatua en 3:23


IEPk ohartarazi du 'Stan' urakanak kaltetutako Guatemalako eremuetan elikagaien krisia izan daitekeela | Consumer\nIEPk ohartarazi du 'Stan' urakanak kaltetutako Guatemalako eremuetan elikagaien krisia izan daitekeela\n285.000 pertsonak, gutxienez, janari-laguntza beharko dute uztak galdu dituztelako\n«Urtarrilerako, kaltetutako nekazariek uzta txikia izango dute, edo uzta biltzeko ezer ez, eta ordurako amaituta izango dituzte erreserba gutxi horiek», adierazi du Guatemalako IEPko koordinatzaile Duilio Pérezek.\nErakunde horren arabera, 285.000 pertsonak, gutxienez, elikadura-laguntza beharko dute, uztak galdu eta elikagaiak erreserbatu egingo baitituzte Stanek urrian eragindako luiziek eta uholdeek.\nIEPk premiazko deia egin zuen, tragedia gertatu eta egun batzuetara 14,1 milioi dolar lortzeko, baina, orain arte, 4,5 milioi eskas jaso zituen behartsuei laguntzeko.\nNekazariek ez dute beste uztarik jasoko datorren urteko urriaren bukaera arte, eta asistentziako IEPren proiektuak apirilera edo maiatzera arte iraungo du. «Nekazariek kanabera-ebaketan edo kafe-uztan aldi baterako lanak egiteko nahikoa diru lortzea espero beharko da», adierazi du Pérezek.\nelikagaien segurtasuna guatemala-eu hambre-eu pma-eu


Donostiako arraunketa - Wikipedia, entziklopedia askea.\n(«Donostiako traineruak» orritik birbideratua)\nDonostiako arraunketa hirian sendo errotutako kirola da, tradizio handikoa eta urteetan zehar talde eta elkarte ugari sortu dituena.\nSorrera 1907 Amaikak Bat\n1956 Txapel Aundi\n1965 Arraun Lagunak\n1968 Donostia AB\n1997 Kiriko AKE\nPatroia(k) Luis Karril, Kiriko,\nSoterotxo, Famao, Pintxan\n14 Kontxako Bandera\n0 TKE Liga\n1 KAE 1 Liga\n1 KAE 2 Liga\n1 Federazioaren Liga\n2 Espainiako Txapelketa\n1 Euskadiko Txapelketa\n1 Kontxako Bandera\n1 Euskotren Liga\n2 Euskadiko Txapelketa\n1 Gipuzkoako Txapelketa\n1 ETE Liga\nKontxako Banderaren eguneko giroa kaian (1926)\nTraineru arraunketako kirola, kostako herri guztietan bezala, arrantzaleen lanbidetik sortu zen Donostian ere XIX. mendearen amaieran, eta, arrantza-jarduera indartsuko hiria izanik, parte hartze zabala izan zuten bertako kuadrillek garaiko estropada eta desafioetan. Luis Karril eta Kiriko bezalako lege zaharreko patroi donostiar handiak izan ziren garai hartan.\n1920ko hamarkadaren inguruan arrantza ontziak higiarazteko arrantzaleen giza indarra erabiltzeari utzi zitzaionean, hiriko elkarteek hartu zuten kuadrillak eratzeko eta sustatzeko ardura, eta, hamarkada batzuk geroago, arraun klub modernoek hartu zuten haien lekukoa. Kirol honek Donostian beti eragin izan duen grinaren erakusgarri da datu hauxe: Kontxako Banderan 12 elkarte donostiar desberdinek parte hartu dute, eta, kaiko edo Parte Zaharreko arrantzale giro hertsian ez ezik, Loiola, Martutene eta Ibaeta auzoetan ere sortu izan dira arraun taldeak eratzeko ekimenak.\nKirol emaitzen aldetik denboran zehar gorabeherak izan dituzten arren, talde horiek guztiek hainbat Kontxako Bandera lortu dituzte (Donostia hirugarrena da sailkapen nagusian), baita maila goreneko txapelketak ere arraun modalitate guztietan: (traineruetan, trainerilletan, bateletan, aulki mugikorreko kategoria guztietan eta Mediterraneoko llaütetan). Arraunketa olinpikoan ere jarduera zabala izan dute Donostiako arraunlari eta taldeek, 1920ko hamarkadan hasi eta modalitate honetan era jarraituan aritzen lehenak izan baitziren bere inguruan.\n1 Tostako arraunketaren historia\n1.1 Lehen aipuak\n1.2 Patroi handiak (1879-1931)\n1.3 Amaikak Bat eta Loiolatarra (1932-1946)\n1.4 Esperanza eta Jaizkibel (1947-1967)\n1.5 Donostiarren arteko lehia (1968-1995)\n1.6 Bateratzeak eta aldaketen beharra (1996-2007)\n1.7 Traineru bateratua (2008 - ...)\n2 Arraunketa olinpikoa\n3 Donostiako ontzien palmaresa (gizonezkoak)\n3.1 Kontxako Bandera\n3.2 TKE Liga\n3.3 Espainiako Traineru Txapelketa\n3.4 Euskadiko Traineru Txapelketa\n3.5 Gipuzkoako Traineru Txapelketa\n3.6 Estropada zaharrak\n3.7 Gainerako estropadak\n3.10 Aulki mugikorra\n3.11 Mediterraneoko Llautak\n4 Donostiarrak Kontxako Banderan (gizonezkoak)\n4.1 Datu batzuk\n4.2 Klub donostiarrak Kontxako Banderan aritutako aldiak\n4.3 Denbora onenak\n4.4 Kontxako bandera irabazi duten patroiak\n4.5 Donostiako traineruen izenak Kontxako banderan\n5 Emakumezkoen ontziak\n5.1 Kontxako Bandera\n5.2 Traineru Ligak\n5.3 Espainiako Traineru Txapelketa\n5.4 Euskadiko Traineru Txapelketa\n5.5 Gipuzkoako Traineru Txapelketa\n6 Donostian antolaturiko estropadak\n7 Erreferentziak eta oharrak\nTostako arraunketaren historiaAldatu\nKontxako Bandera (1915). Argazkian lehian ageri diren bi traineruetako bat Donostiakoa da, urte horretan garailea izan zena Soterotxo patroi zela.\nTraineru arraunketako kirola, kostako herri guztietan bezala, arrantzaleen lanbidetik sortu zen Donostian ere XIX. mendean, eta, arrantza-jarduera indartsuko hiria izanik, parte hartze zabala izan zuten bertako kuadrillek garaiko estropada eta desafioetan.\nDonostian dokumentatua dagoen traineru-estropadarik zaharrena 1845 urtekoa da. Urte hartako abuztuaren 12an, Gipuzkoako bederatzi traineru lehiatu ziren (Hondarribia, Pasaia, Donostia, Orio, Zarautz, Getaria, Zumaia, Deba eta Mutriku) Kontxako uretan eta Donostiako trainerua izan zen irabazlea. Garaiko kazetek diotenez, tenplete gisako bat jarri zioten Isabel II.a erreginari Apaizen pasealekuan, eta handik estropadez gozatzen izan omen zen familiarekin batera.\nHurrengo urteetan ere hainbat estropada jokatu ziren. Horrela, beste aipamen bat 1852koa da, abuztuko Amabirjinaren egunean (15ean) antolatutako estropada bat aipatzen denekoa. Traineru donostiar baten aipamen zuzena egiten den beste estropada bat 1853koa da, Baionan jokatutako estropada bati buruzkoa. 1858an, hamaseina arraunlariko bi ontzi lehian aritu ziren beste estropada bat dago dokumentatua Donostian (Napoleon III.a lekuko izan zuena).\nPatroi handiak (1879-1931)Aldatu\nHala ere, donostiar arraunketaren benetako historia 1879an hasi zen. Urte hartako Kontxako Banderan, historiako lehenean, donostiarrek parte hartu zuten eta, hain zuzen, Lequeitiana traineru donostiarra atera zen irabazle. Lanbidez arrantzan aritzen patroien garaia zen traineru lehiaketen lehen urte haiena; patroi bakoitzak egunerorko arrantza jardunean lankide zituen arrantzale-arraunlarien kuadrilletan oinarrituz osatzen zituen tripulazioak estropada eta desafioetarako. Patroia zen kuadrilla horietan nagusi eta buru nabarmena, eta, horregatik, patroi famatu handien izenak datozkigu oroimenera donostiarren garai haiek gogoratzean, hala nola Luis Karril, "Kiriko" edo "Soterotxo".\nDonostiako traineruek historian izan duten mailarik onena garai honetakoa dela esan daiteke. XIX. mendeko azken hamarkadetan eta XX. mendeko lehenetan punta-puntakoak ziren traineru donostiarrak, Kontxako Banderan lortutako garaipen ugariek erakusten duten moduan: banderaren lehen 30 edizioetatik 13 irabazi zituen Donostiak, eta oraindik indarrean dagoen errekorra lortu zuten, jarraian 7 bandera eskuratuta 1883-1894 bitartean. Hauek dira garai horretako patroirik ezagunenak:\nJuan Kruz Karril "Txorrolo"\nSakontzeko, irakurri: «Juan Kruz Karril»\nKontxako Bandera (1915)\n1879an Kontxako historiako lehenengo bandera irabazi zuen patroia dugu Juan Kruz Karril (ezinenez, "Txorrolo") patroia, Luis Karril handiaren anaia. Hainbat lekutan Pasaiako Avante agertzen bada ere lehen bandera horren irabazle modura, garaiko egunkariek argi uzten dute Lequeitiana traineru donostiarra izan zela garailea, Orioko bi traineruren aurretik geratuta.\nHurrengo urtean, 1880an, bigarren gelditu zen. 1889an eta 1890ean ere parte hartu zuen, baina Luis Karril anaia nagusitu zitzaion, eta 1892an, berriz, Kiriko.\nJoxe Jabier Uresberueta\nSakontzeko, irakurri: «Joxe Jabier Uresberueta»\n1883ko Kontxako Bandera irabazi zuen Angelita traineruarekin. Bigarren geratu zen 1898an eta 1906ko Kontxako Banderan ere parte hartu zuen. Luis Karril handiari irabazi zion 1882an Kontxako estropada batean, baina argitzeke dago Kontxako Bandera zen ala bestelako estropada bat zen. Patroi aritu aurretiko garaian, arraunlari gisa, Getaria eta Donostiako bi batelen arteko desafio ospetsu batean irabazle izan zen, artean gaztetxo zela, 1869an. Izurdia eta Potakorra zuten izena, hurrenez hurren, getariarren eta donostiarren batelek, eta bertsopaperetan jasoa ere geratu zen desafio sonatu hura.\nJendea arroketan, Kontxako Bandera ikusten (1915)\nKirol-jardueraz aparte, Donostiako portuan sardina eta antxoaren arrantzarako ohiko traineru eta lantxen ordez arrantza-baporeak sartu zituen lehen arrantza-patroia izan zen (beste erabilera batzuetarako bapore handiak lehendik sartuak zituen Mercader familiak, 1877tik aurrera). 1900ean, Pierre Mari baporea erosi zuen Donibane Lohizunen, eta Denak-Bat izen berria emanda, Donostian matrikulatu zuen. Gerora, beste bapore batzuk ekarri edo eraikiarazi zituen.\nJose Mari Iturriza\nSakontzeko, irakurri: «Jose Mari Iturriza»\n1887ko Kontxako Bandera irabazi zuen Jose Mari Iturrizak. Iturriza abizeneko patroi batek beste edizioren batean parte hartu zuen, baina izena agertzen ez denez, ezin da jakin Joxe Mari ala beste urte batzuetan agertzen den Manuel zen.\nSakontzeko, irakurri: «Luis Karril» eta «Donostia - Ondarroa traineru desafioa»\nDonostiako arraunketaren eta, oro har, traineru arraunketaren historiaren ikono handienetako bat da. Kontxako Banderari dagokionez, 1889ko eta 1890eko banderak irabazi zituen Luis Karrilek. Baina benetan ospetsu egin zuena 1890ean jokatutako Ondarroaren aurkako desafioa izan zen. Seguru asko arraunketaren historian sonatuena izan den desafio hark ikusmira bizia sortu zuen, eta apustu ikaragarriak izan ziren alde baten eta bestearen alde; estropada irabazita, Luis Karril erabateko idolo bihurtu zen donostiarren artean.\nEstropada famatu haren ondoren, Baionako traineru batek beste desafio bat bota zion Donostiari, baina oraingoan Luis Karrilen mutilek galdu egin zuten, zirkunstantzia polemiko eta guzti (abordatu egin zuten, antza, donostiarren trainerua, eta estropada irabazteko aukerak galdu zituen hor). Porrot horri zela medio, uko egin zion aurrerantzean Donostiako trainerua gidatzeko zereginari, eta "Kiriko"k hartu zuen traineruaren ardura, Karrilek berak hala gomendatuta.\nLuis Karril ezaguna da, era berean, heriotza tragikoa izan zuelako. Bere arrantza kuadrillarekin arrantzan ari zela, haize bolada bortitz batek txalupa irauli eta kroskoari eutsita iraun behar izan zuen luzaro, bere kuadrillakideak bezala. Hala ere, indarrak azkenean huts egin eta banaka-banaka asmatu eta itota hiltzen joan ziren. Arrantza kuadrillako lau arrantzale besterik ez ziren salbatu. 1892ko urriaren 19a zen.\nLeku askotan jaiotzez asturiarra zela agertzen bada ere, Luis Karril donostiarra zen, bere familia osoa bezala. Luis Karrilek Torrekua goitizena zuen (Luis Torrekua), Torrean bizi zelako, garai batean Itsas Kontsuletxe izandakoan, gaur egungo Euskal Itsas Museoan. Hain zen ezaguna goitizena, 1889ko Kontxako Banderaren agirietan irabazlea ez da Luis Karril izen-abizenez ageri, Luis Torrekua goitizena bakarrik aipatzen da.\nKontxako bandera txalupa batetik ikusten (1918)\nFrantzisko Zubiaurre "Kiriko"\nSakontzeko, irakurri: «Frantzisko Zubiaurre "Kiriko"»\nKontxan garaipen gehien lortutako patroi donostiarra da "Kiriko": guztira 5 Kontxako Bandera lortu zituen. 1891n Donostiako traineruaren lema hartu eta 1891ko Kontxako Banderan garaile atera zen, 1892an eta 1894an bezalaxe. Hurrengo urtean, 1895ean, traineru donostiarrei debekatu egin zitzaien parte hartzea, azken urteetan nagusi zirenez (7 edizio jarraian irabazi zituzten 1894 arte, jarraian irabazitako Kontxako Banderen errekorra); horrela, antolakuntzak inguruko herrietako traineruak parte hartzera anima zitezen nahi zuen.\nKirikoren garaipenak ordea ez ziren amaitu: urte batzuetan traineru donostiarraren gidaritza utzia izan ondoren, 1910eko hamarkadaren bukaeran berriro ere traineruaren ardura hartu eta Kontxako bi bandera gehiago (1918 eta 1920) eta Abrako bandera sonatua (1919) lortu zituen.\nAzken bandera horretan egin zuen arraunketaren historian hain famatua den "Kirikoren ziaboga," traineru lehiakideari aurrea hartzeko aukera eman omen zion ziaboga paregabea.\nIzan ere, Kirikok ziaboga emateko modu berritzaile bat plazaratu zuen. Nolabait esan liteke ziaboga emateko era modernoaren sortzailea dela. Hori eman zuen aditzera garaiko kronikari batek 1894ko Kontxako Banderan aritu zen Kirikoren ontziaren maniobra iruzkindu zuenean.\nSakontzeko, irakurri: «Frantzisko Silva»\nJendea arroketan, Kontxako Bandera ikusten (1917)\n1897ko Kontxako Bandera irabazi zuen Frantzisko Silvak, eta hamarkada horretako beste ia edizio guztietan ere hartu zuen parte: 1892, 1894, 1896, 1898, 1899 eta 1900. Goian aipatu bezala, 1895ean Donostiari ez zitzaion Kontxan parte hartzen utzi, beste herrietako traineruek parte hartzeari uko egin ez ziezaioten; traineru donostiar batzuentzat beste estropada bat antolatu zen beste egun batean, kontsolazio gisa-edo, eta Silvaren ontziak irabazi zuen.\nFraixku Bakeriza "Soterotxo"\nSakontzeko, irakurri: «Soterotxo»\nJendea hondartzan, Kontxako Bandera ikusten (1926)\nBizibidez arrantzalea zen, garaiko arraunlari eta patroi gehienak bezala (azken arrantzale urteak, Donostian oso ezaguna zen Trinido arrantza-ontzian egin zituen).\nPatroi honen kirol-garaipen nagusiak 1915eko eta 1922ko Kontxako Banderak izan ziren. 1915ean donostiarrek ez zuten trainerurik ateratzeko asmorik, baina azkenean Soterotxo jarri zen traineruko lemazain, eta bere kuadrilla ekarri zuen trainerurako. Hirian ez zen ongi ikusten egitasmo hori, Soterotxo kaxkarintzat baitzeukaten, eta beldur ziren ez ote ziren kuadrilla horrekin barregarri geldituko. Azkenean, baina, pronostikoak hautsi eta garaile atera zen Donostiako trainerua. Urte hartan faborito nagusi zen Oriori burla egin zioten donostiar herritarrek, Orio irudikatzen zuen hilkutxa bat ere kaleetan zehar ibilita. Hurrengo urtean, 1916an, oriotarren atzetik bigarren geratu zen Soterotxoren trainerua, eta Orioko arraunlari batzuk, garaile zetozela donostiarren aurretik, horiei iseka eginez ziaka arraunean aritu omen ziren une batez.\nKontxako bandera Aquariumetik ikusten (1931)\nEsan bezala, urte haietan nahikoa zalaparta izan zela Donostiako herritarren artean, ontziak osatzerakoan. Eta 1916ko bandera galdu ondoren, zeresana eta eztabaida ez zen falta izan. Honakoa idatzi zuen bertsolari donostiar batek:\n« Uniyorikan batere eztauka\nEzpaditugu len bailen uzten\nenbarkaziyo berriyak. »\nBigarren garaipen bat ere lortu zuen Soterotxok 1922ko Kontxako Banderan. 1923an berriz bigarren geratu zen, eta hurrengo urteetan ez zuen lortu emaitza aipagarririk.\nAipatu beharra dago egungo araudiarekin beste hirugarren bandera bat ere irabazia izango zuela Soterotxok: bi jardunaldiak batuz, banderako denbora onena egin zuten donostiarrek haren gidaritzapean 1921eko edizioan, baina ez zuten bandera irabazi, garai hartan bigarren jardunaldian ohorezko txanda jokatzen zutenek bakarrik zutelako bandera eskuratzeko aukera. Lehen jardunaldian hirugarren geratu zen Donostia, eta, nahiz eta bi egunetako denboren batura orokorrean zazpi segundoko aldea atera Pasaiari eta zortzikoa Oriori, Pasaiak eskuratu zuen bandera eta Orio izan zen bigarren, ohorezko txandan aritu zirenez bi hauek, eta Donostia, berriz, kontsolazioko txandan. 1943ko banderan gauza bera gertatu zitzaion Oriori, eta orduan araudia aldatu zuten: 1944tik aurrera bi jardunaldietako denborak batu eta edozein traineruk du bandera irabazteko eskubidea.\nAmaikak Bat eta Loiolatarra (1932-1946)Aldatu\nSakontzeko, irakurri: «Amaikak Bat (Donostia)», «Empuje (Donostia)», «Chimparta» eta «Loiolatarra Kirol Elkartea»\nLoiolatarra taldeko trainerua Kontxako Banderan (1943).\n1920ko hamarkadan, ontziak higiarazteko arrantzaleen giza indarra erabiltzeari utzi zitzaionean, arrantzale kuadrillen garaia amaitu zen, eta, hortik aurrera, elkarteen aroa iritsi zen Donostiako arraunketara. Elkarte ugari izango ziren gerora Donostiako arraunketaren historian, guztira 12 elkarte donostiar aritu baitira traineruan Kontxako Banderan.\n1932an agertu ziren lehen aldiz horrelako elkarteak. Urte horretan, bi elkarte donostiarrek hartu zuten parte Kontxako Banderan, bakoitza bere izenarekin eta ez hiriaren izenarekin: Amaikak-Bat eta Empuje. Amaikak-Bat taldeak bigarren postua lortu zuen San Pedroren atzetik, eta laugarrena izan zen Empuje. Bietan Soterotxoren familiakoak ziren Bakerizatarrak zeuden patroi. 1933an berriz ere biek hartu zuten parte, emaitza eskasagoekin: Amaikak-Bat hirugarrena eta Empuje azkena.\nOrdutik aurrera Amaikak-Batek bakarrik jarraitu zuen: 1934an laugarren izan zen, eta 1935ean bosgarren. Espainiako Gerra Zibilak eragindako hutsunearen ondoren, 1940an oso emaitza ona lortu zuen Amaikak-Batek: bigarren postua lortu zuen Eustakio Iraola "Famao" patroi famatuaren gidaritzapean, baina bigarren jardunaldian irabazle gertatuta. Koldo Mitxelena hizkuntzalari errenteriar ezagunak bertsoak jarri zituen kartzelan estropada hau zela-eta: 1940ko bigarren igandean garaile atera zen Donostiako trainerua, eta kartzelan hain pozik zeudenez donostiarrak, haiei burla egiteko bertso batzuk idatzi zituen. Hona sail horretako bertso bat:\nTrainerua Kontxako Banderan (1945).\nEsperanza taldeko batela (1948).\n« Aufa! Etzegok mundu guzian\ngu bezelako mutillik!,\nGora Amaikak! Gora Donosti!\nGora Kiriko ta Karril!\nLagundu digun Santu berria\nJaunak dezala berekin!\nGora Pamao! Betor onera\niñon bada galtzadunik!\nEztator iñor ... Ez baitek jaio\ndonostiarren berdiñik. »\n1942an ere jardun zuen Kontxan Amaikak-Bat taldeak, baina emaitza apalagoekin. 1941ean Amaikak Batek ez zuen parte hartu, aurreko urtean izan zituzten diru-galerengatik, baina bertako arraunlari asko Chimparta taldean aritu ziren. Bereziki horretarako sorturiko elkartea izan zen Chimparta, eta Amaikak Bateko arduradunen laguntza ere izan zuten uretaratzeko.\n1940ko hamarkadan, beste traineru donostiar bat ere izan zen uretan Amaikak-Batekin batera. 1940an Loiola auzoko traineru bat sortu zen, auzo horretako Loiolatarra elkartearen bitartez. Urte horietan laugarren postu batzuk lortu zituen Kontxako Banderan.\n1940ko urte hori izan zen taldeek behin betiko koloreak hautatu ahal izan zituzten urtea. Amaikak Batek kolore zuria hautatu zuen (gerora Donostiako taldeen ezaugarri izango zena), eta Loiolatarrak urdina.\n"Famao" patroiaren urterik onena 1945 izan zen, Sindicato de Pesca de Guipuzcoa izenpean Teresita traineruarekin donostiarren lehen Espainiako Traineru Txapelketa irabazi baitzuen. Donostiarrak hasieran sailkatuta ez bazeuden ere, Pasai San Pedrok uko egin zion txapelketan parte hartzeari eta haren lekua Donostiak bete zuen. Txapelketa jokatu behar zen egunean oso itsaso txarra zegoen eta donostiarrak eta hondarribiarrak baino ez ziren ausartu ateratzera. Urte hartan, Kontxako Banderan laugarren postuarekin konformatu behar izan zuen Donostiak.\nEsperanza eta Jaizkibel (1947-1967)Aldatu\nSakontzeko, irakurri: «Esperanza Kirol Elkartea», «Jaizkibel Kirol Elkartea (Donostia)», «Ibaeta (arraun-taldea)», «S.D. Txapel Aundi» eta «Kai-alde»\nEsperanza taldeko arraunlariak Donostiako alkatearekin (1948).\n1950eko eta 1960ko hamarkadetan zenbait klub donostiar aritu ziren hirian arraunketa jarduerak sustatzen. Esanguratsuenak Esperanza eta Jaizkibel izan ziren.\nEsperanza Kirol Elkarteak 1947an egin zuen debuta Kontxako uretan, eta bera izan zen Kontxan donostiarren azken Bandera lortu zuena, 1950ean. 1949an Pedreñaren atzetik bigarren izan eta gero, 1950ean Zierbena zen faboritoa Kontxako bandera irabazteko; hala ere, zazpi arraunlari donostiarren oinarriari inguruko herrietako arraunlari batzuk batuta garaile atera zen Esperanza, Antton Korta "Pintxan" patroi zela. Urte horretan bertan Santanderreko Bandera ere irabazi zuten, Pedreña ahaltsuaren aurretik.\n1958 arte jardun zuen klubak arraunean, eta emaitza politak lortu zituen, tartean 1949ko eta 1952ko bigarren postua. Horretaz gainera, beste modalitateak ere landu zituen, eta Espainiako Batel Txapelketa irabazi zuen 1948an.\nJaizkibel Kirol Elkartea 1960 eta 1967 urte bitartean aritu zen. Oso arraunzalea zen Aizpurua kapitainak sustatutako taldea izan zen, eta soldaduska egiten ari ziren gazteak biltzen zituen trainerua osatzeko, patroia Jose Urdanbide "Gorrión" izanik. 1961ean bigarren postua eskuratu zuten. 1962an, lehenengo egunean denborarik onena egin ondoren, faboritoak ziren bandera irabazteko. Hala ere, A Coruñako Generalisimoaren Kopa hobestea erabaki zuten, sariak hobeak baitziren han; Kopa hura irabazi zuten, baina Kontxan hirugarren gelditu ziren. Gainera, Kontxako bigarren jardunaldian beste zailtasun bat gehitu zitzaien: eguraldi txarra zegoen eta kanporanzko luzean palka galdu zuten; hala, bi arraunlari ura kanporatzen aritu zuren denbora luzez. Hurrengo urteetan Galizian zein Donostian aritu izan ziren, eta emaitza hobeak lortu zituzten A Coruñan (bigarren 1963 eta 1965ean).\nDonostiako trainerua, 1970eko hamarkadan, Kontxako Bandera jokatu berritan kaiko arrapalara iristen\nTrainerilla ere uretaratzen zuten, eta Gipuzkoako Trainerilla Ligan aritu ziren 1960an liga sortu zenetik. Garaipen garrantzitsuena Zarauzko Banderan lortu zuten, pronostikoak hautsiz Txapel Aundi eta San Juanen aurretik bandera eskuratu zutenean. 1963an berriz irabazi zuten bertan.\nIbaeta arraun taldeko trainerua atera zuen 1961ean Ibaeta auzoak. Trainerilla ateratzen zuen Gipuzkoako ligan arraun elkarte horrek, eta urte hartako ligan erabilitako arraunlariei Txapel Aundi taldeko hainbat elementu gehitu zizkieten Kontxarako tripulazioa osatzeko, Anjel Isturitz patroiaren agindupean.\nDonostia eta Astillero, Kontxako Banderan, 1970eko hamarkadan\nTxapel Aundi arraun taldea ere aipatzekoa da 1960ko hamarkadaren hasieran, nahiz eta beste modalitate batzuk landu eta trainerurik ez atera: Martutene auzoko kirol elkarte honek hainbat garaipen lortu zituen trainerillan, sonatuena izanik 1962an lortutako Espainiako Trainerilla Txapelketa. Horretaz gainera, Gipuzkoako Batel Liga eta bestelako lorpenak ere eskuratu zituen.\nKai-alde elkarte donostiarrak ere trainerilla uretaratu zuen 1960ko hamarkadaren amaieran, eta Gipuzkoako Trainerilla Ligan parte hartu zuen zenbait urtetan.\nDonostiarren arteko lehia (1968-1995)Aldatu\nSakontzeko, irakurri: «Donostiako Arraun Batzordea», «Donostia Arraun Lagunak», «Ur-Kirolak» eta «Fortuna Kirol Elkartea»\nDonostia Arraun Lagunak taldeko trainerua\nJaizkibelen partaidetza amaitzean, ondorengo urte eta hamarkadetan beste klub donostiar batzuek hartu zuten lekukoa. Batzuk klub sortu berriak ziren, eta beste batzuk, berriz, beste modalitateetan aritutako arraunketa elkarteak, trainerua uretaratzen animatu zirenak. Arraunketa-klub modernoen garaia Donostiara ere iritsi zela esan daiteke.\nUrte horietako denboraldi batzuetan, lau traineru ere izan ziren uretan urte berean: Donostia AB, Arraun Lagunak, Ur-Kirolak eta Fortuna. Donostia AB izan zen trainerua uretaratzen lehena, 1968an; Arraun Lagunakek 1971n uretaratu zuen lehen aldiz trainerua, Ur-Kirolakek 1982an, eta Fortunak 1983an.\nKontxako Banderarik lortu ez bazuten ere, oso talde lehiakorrak izan ziren horietako asko: beheko koadroan ikus daitekeenez, 1983-1994 bitarteko 12 edizioetan, 8 aldiz bi traineru donostiar izan ziren irailean Banderaren lehian, hau da, Donostiakoa izateagatik zuzenean sailkatzen zenaz aparte bigarren traineru donostiar bat sailkatu zen osteguneko sailkapen estropadan. Gainera, 1981-1994 bitarteko 14 edizioetatik 9 aldiz lehen lau postuetan sailkatu zen Donostiako traineruren bat, eta urteren batean bi traineru donostiar ere sailkatu ziren lehen lau postuen barruan. Klub horiek Kontxako banderan lortutako emaitzarik onenak: Ur-Kirolak bigarren 1983an, Donostia AB hirugarren 1981ean, eta Arraun Lagunak ere hirugarren 1991 eta 1992an. Donostia ABk Kontxako Banderarako Sailkapen estropada irabazi zuen 1976an, Klaudio Etxeberria "Gorria"ren gidaritzapean (Hondarribian jokatutako sailkapen estropadan).\nGarai hartan traineru donostiarrek lortutako garaipen handienak Arraun Lagunakek lortu zituen, 1992an: Euskadiko eta Espainiako Traineru Txapelketak lortu zituen urte hartan, Asier Lopez patroiaren gidaritzapean.\nBitxikeria gisa, esan behar da Donostia izan zela trainerua taldearen kolorearekin margotu zuen lehena. Lehenago, herri eta tripulazio guztietako traineru gehienek krosko beltzak zituzten, eta XX. mendeko lehen urte batzuetan traineruren bat margotu izan bazen ere, oso aldi bakanak izan ziren, jarraipenik izateko bokaziorik gabe eta, noski, herriaren kolore bereizgarria erakusteko asmorik gabe (izan ere, 1940 urtera arte herri edo talde bakoitzari ez zitzaion kolore finkorik esleitu). Horrela, Garin patroiak Donostiako kolorearekin, zuriz, margotu zuen 1969an Donostiako trainerua, kosta guztian lehen aldiz, esan bezala.\n1980ko hamarkadaren hasieran Kontxarako leku bat donostiarrei gordetzeko erabakia hartu zen, eta, hirian traineru bat baino gehiago zegoenez, 1983tik aurrera donostiarren arteko sailkapen estropada jokatzen hasi zen. Ur Kirolak sei aldiz nagusitu zen (1983, 1985, 1986, 1993, 1995 eta 1996an), Arraun Lagunak bost aldiz (1988, 1990, 1991, 1992 eta 1994an), Donostia birritan (1984 eta 1989an), eta Fortunak 1987an ez zuen jokatu beharrik izan urte hartako traineru donostiar bakarra izan baitzen.\nDonostian 4 arraunketa klub izan ziren urteetako emaitzak (1968-1995):\n1968 Kontxan 4.\n1969 Kontxan 4.\n1970 Kontxan 7.\n1971 Kontxan 4. Kontxan 5.\n1972 Kontxan 7. Kontxan ez\n1973 Kontxan ez\n1974 Kontxan 7. Kontxan ez\n1975 Kontxan 5.\n1976 Kontxan 7., Sailkapen estrop. irabazi\n1977 Kontxan 8.\n1978 Kontxan ez Kontxan ez\n1980 Kontxan 7.\n1981 Kontxan 3.\n1982 Kontxan ez Kontxan 8.\n1983 Kontxan 5. Kontxan 2., Pasaiako Bandera Kontxan ez\n1984 Kontxan 7., Pedreñako Bandera Kontxan 5. Kontxan ez\n1985 Kontxan 6. Kontxan 4. Kontxan ez\n1986 Kontxan ez Kontxan 4. Lekeitioko Bandera\n1987 Kontxan 8.\n1988 Kontxan 8. Kontxan 7. Kontxan ez\n1989 Kontxan 4. Kontxan ez Kontxan 3. Kontxan ez\n1990 Kontxan 4., Karmengo Bandera Kontxan 7. Kontxan ez\n1991 Kontxan 3., Zumaia, Karmen, Hondarribia,\nCastro eta Sestaoko Banderak Kontxan ez Kontxan ez\n1992 Kontxan ez Kontxan 3., Espainiako eta Euskadi txap. Lekeitioko eta Karmengo Banderak Kontxan ez\n1993 Kontxan 6., Fortuna eta Areetako Banderak Kontxan 5., Trintxerpe eta Miarritzeko Banderak Kontxan ez\n1994 Kontxan 6., Ligan 4. Kontxan 7., Ligan 6. Kontxan ez\n1995 Kontxan 8., Ligan 12. Kontxan ez\nHutsik dauden gelatxoek esan nahi dute klub horrek urte horretan ez zuela trainerurik uretaratu.\n"Kontxan ez" esaldiak esan nahi du denboraldia osatu zuela klub horrek, baina emaitza aipagarririk gabe eta Kontxan sartu gabe.\nBateratzeak eta aldaketen beharra (1996-2007)Aldatu\nUr-Kirolak Kontxako sailkapenean (2007)\n1990eko hamarkadaren hasiera oso ona izan zen, eta urte horietan lortu zituzten donostiarrek azken aldiko Kontxako posizio onenak. Hala ere, hamarkada horretako erdialderako elkarteak ahalmena galduz joan ziren. Arraunlariak eta bestelako baliabideak metatzeko, taldeen arteko bateratzeak etorri ziren. Lehen urrats gisa Donostia Arraun Lagunak klub berria sortu zen 1996an, Arraun Lagunak eta Donostia AB batuta.\nHala ere, kluben zailtasunak areagotzen joan ziren, eta traineru bateratu bat ateratzeko proiekturen bat planteatu bazen ere, ez zuen behar adinako arrakastarik izan. Gerora, zenbait urtetan trainerua osatu gabe ere geratu zen klub bat edo beste. Nahiz eta 2003an Ur-Kirolakek Federazio Liga irabazi, kirol emaitzak apaltzen joan ziren pixkanaka baliabide eskasiaren ondorioz.\nGainera, TKE Ligaren sorreratik liga horretatik kanpora geratu izanak, nolabait zaildu egin zuen klub donostiarren kokapen hierarkikoa. Hori dela eta, are zailagoa gertatzen zen etxeko arraunlari onei eustea. Egoera horri irtenbideren bat eman nahian-edo, hiriko baliabide eta ekimenen indarra batu beharra zegoela ikusten zen.\nTraineru bateratua (2008 - ...)Aldatu\nSakontzeko, irakurri: «Donostiarra»\nDonostiarra, 2017ko KAE Ligaren irabazlea. TKE Ligara igotzea lortu zuen.\nIndar bateratze hori, nolanahi ere, ez zen posible ikusten kluben arteko beste fusio edo bateratze baten bidez. Horregatik, lehengo klub donostiarrak bateratu ordez, klub horietako arraunlariak hiria ordezkatuko zuen traineru bateratu bakar batean biltzea erabaki zen. Horrela, 2007an Donostia Arraun Lagunak eta Ur-Kirolak klubek Donostiarra (Kaiarriba) kluba eratu zuten, Donostiako traineru bateratua uretaratzeko. 2009tik aurrera Fortuna ere batu zen proiektu horretara. Fortunatik bereizi zen Kiriko AKE klubeko arraunlariak ere Donostiarran aritu izan dira.\nKAE-1 Ligan hasi zuen bere ibilbidea, helburua izanik TKE Ligarako play-offetan sailkatzea. 2016ko denboraldian lortu zuen igoera play-offerako txartela lehen aldiz, baina ez en igo. 2017 denboraldian KAE-1 Liga irabazi ondoren, play-offetan bere historian lehen aldiz TKE Ligara igotzea lortu zuen. 2015eko denboraldian lortu zituen lehen banderak, 2019an irabazi zuen TKE Ligako lehen bandera, eta 2019an bertan irabazi zuen Arkaitz Diaz patroiak lehen aldiz liga horretako patroi onenaren saria.\nBeste ontziei dagokienez, azpimarratzekoa da Espainiako Llaüt Txapelketa irabazi zuela 2013an eta Espainiako Batel Txapelketa 2019an. Kontxako Banderan, 4. postua du posturik onena.\nB traineruaren helburua traineru nagusirako arraunlariak trebatzea da, eta KAE 2 Ligan aritu zen lehen urteetan. 2018an, KAE 2 Liga irabazi eta KAE 1 Ligara igotzea lortu zuen.\n2017an, kluba kudeatzeko moduan desadostasunak bizi izan ondoren, bere burua Donostiarratik kanpo ikusten zuela adierazi zuen Arraun Lagunakek.\nEspainiako Txapelketa irabazi zuen Ur-Kirolak arraun taldearen harrera, Konstituzio plazan (1964)\nUr-Kirolaki egindako harrera (1946)\nEsan daiteke Donostiako arraun taldeak aitzindariak izan zirela Euskal Herrian aulki mugikorreko arraunean, 1920ko hamarkadan hasi baitziren lantzen donostiarrak modalitate hori. Gainera, arrakastaz handiak lortu izan ziren sorreratik bertatik, parte-hartzeko tradizio luzearengatik eta metatutako garaipenengatik, luzaroan arraunketa olinpiarreko erreferente nagusia ere izan ziren Estatu espainiarrean.\n1922an sortu zen Ur-Kirolak,  arraunketa olinpikoan aritzeko helburuarekin, hain zuzen. Hasieran 4+ itsas iola batean hasi ziren, eta, gerora, aulki mugikorreko kategoria guztiak lantzen hasi ziren. Urte askotan Espainiako aulki mugikorreko txapelketa eta Euskadiko txapelketa ugari lortu zituzten, eta Estatuko arraunketa olinpikoaren historian garaipen gehien lortu dituztenen artean dago klub hori: guztira 120 urrezko domina baino gehiago lortu dituzte Espainiako Txapelketetan eta 45etik gora Euskadiko Txapelketetan.\nDatu esanguratsu gisa, azpimarratzekoa da 1959an lorturiko balentria: urte horretan, gizonezkoen senior mailako lau kategoria nagusietan Espainiako txapelketa lortu zen: hau da, 8+, 4+, 2+ eta 1x ontzietako modalitateetan. Ez da ahaztu behar, bestalde, Ur-Kirolak taldeko 8+ ontzia osorik aritu zela 1960ko Erromako Joko Olinpikoetan, Espainiako selekzio modura. Era berean, klub horretatik bertatik sortu zen arraunketa olinpikoan hain garrantzitsua izandako Felix Erdozia: ibilbide luze eta esanguratsuko arraunlari, entrenatzaile eta presidentea izan zen, eta iritsi zen Espainiako Federazioko presidente izatera ere.\n1965ean Arraun Lagunak klub donostiarra sortu zen, hasieran "Universitarios Donostia Arraun Lagunak" izenarekin. Arraunketa mugikorrean aritzea izan zen, klub berri honen kasuan ere, lehen bokazioa, nahiz eta gerora tostako arraunketari ere heldu zioten.\nArraunketa olinpiarreko modalitateetan, garaipen ugari lortu dituzte Arraun Lagunakeko arraunlariek, eta munduko txapelketa eta joko olinpikoetan parte hartu dute bertako hainbat arraunlarik; Benito Elizalde eta Eulogio Genova munduko txapeldunak izatera iritsi ziren.\nDonostiako ontzien palmaresa (gizonezkoak)Aldatu\nTxapelduna (14): 1879, 1883, 1887, 1889, 1890, 1891, 1892, 1894, 1897, 1915, 1918, 1920, 1922 eta 1950.\nBigarrena (18): 1880, 1892, 1894, 1896, 1898, 1899, 1901, 1903, 1909, 1916, 1923, 1924, 1932, 1940, 1949, 1952, 1961 eta 1983.\nHirugarrena (27): 1880, 1889, 1891, 1894, 1897, 1898, 1899, 1906, 1911, 1917, 1919, 1921, 1925, 1933, 1939, 1947, 1951, 1955, 1958, 1960, 1962, 1964, 1966, 1981, 1989, 1991 eta 1992.\nSailkapen estropadako irabazlea (1): 1976.\nSailkatua¹ (14): 1972, 1974, 1976, 1977, 1980, 1982, 1983, 1984, 1985, 1988, 1989, 1990, 1993, 1994\n¹ Donostiarra izateagatik automatikoki sailkatuez aparte, sailkapen estropadetan sailkatuak\nDonostiarra KAE 1 Ligaren irabazlea (2017).\nIrabazitako estropadak (2021 barne): 3\nTKE Ligako patroi onenaren saria (2): 2019, 2021\nKAE 1 Liga (1): 2017.\nKAE 2 Liga (1): 2018.\nFederazio Liga (1): 2003.\nEuskal Liga (0): laugarren, 1994an.\nEspainiako Traineru TxapelketaAldatu\nTxapelduna (2): 1945 eta 1992.\nBigarrena (1): 1965.\nEuskadiko Traineru TxapelketaAldatu\nTxapelduna (1): 1992.\nBigarrena (2): 2003, 2021.\nEuskadiko distantzia luzeko traineru txapelketa (0): bigarrena, 2017, 2020, 2021\nGipuzkoako Traineru TxapelketaAldatu\nBigarrena (4): 1981, 2000, 2020, 2021.\nDonostia - Ondarroa traineru desafioa: 1890\nBilboko estropada zaharrak (1): 1919\nSantanderko estropada zaharrak (1): 1950\nHandiak Generalisimoaren Kopa (A Coruña) (1): 1962\nZarauzko Ikurrina (0): bigarrena 1990ean\nNerbioiko Sari Handia (0): bigarrena 1992an\nEtxekoak Karmen Eguneko Bandera (3): 1990, 1991, 1992\nFortuna Bandera (1): 1993\nDonostia Arraun Lagunak Bandera (1): 2001\nUr-Kirolak Bandera (1): 2006\nDonostiarra Bandera (1): 2017\nCaixabank Bandera (1): 2020.\nLapurdin Biarrizko Bandera (1): 1993\nGipuzkoan Pasaiako Bandera (2): 1983, 2018\nZumaiako Bandera (3): 1991, 1992, 2017\nHondarribiko Bandera (1): 1991\nTrintxerpeko Bandera (2): 1993, 2002\nOrioko Bandera (Federazio Liga) (1): 2003\nBisiguaren Egunaren Bandera (1): 2015\nGetariako Bandera (2): 2017, 2019\nHondarribiko Promozio estropada (2): 2017, 2018\nZarauzko KAE Bandera (1): 2017\nBizkaian Lekeitioko Bandera (2): 1986, 2017\nOndarroako Bandera (2): 1989, 2004\nSestaoko Bandera (1): 1991\nLekeitioko San Antolin Bandera (1): 1992\nAreetako Bandera (1): 1993\nBatera Ikurrina, Portugalete (1): 1998\nGetxoko Bandera (2): 2003, 2019\nPlentziako Bandera (2): 2003, 2017\nSanturtziko Bandera (2): 2003, 2016\nLutxanako Bandera (1): 2006\nBilbo Hiriko Bandera (2): 2015, 2017\nPortugaleteko Bandera (1): 2017\nAntiguako Ama estropada (1): 2019\nIsuntzaren Bandera (1): 2019\nNafarroan Nafarroako Bandera (1): 1978\nAritzaleku Kanpinaren Bandera (1): 2017\nKantabrian Memorial Bedia (Pedreña) (1): 1984\nSantanderko Bandera (2): 1989, 2003\nCastro Urdialesko Bandera (2): 1991, 2018\nMarina de Cudeyoko Bandera (1): 2001\nPontejosko Bandera (2): 2001, 2002\nSantoñako Bandera (1): 2015\nAño Jubilar Lebaniego Bandera (1): 2017\nMarina de Cudeyoko Bandera (1): 2017\nCamargoko Bandera (1): 2018\nLaredoko Bandera (1): 2018\nPedreña Dynasol Saria (1): 2019\nChallenge Castro Urdiales (1): 2021.\nGalizian Vigoko Bandera (1): 1993\nBandeira Barbanza Arousa (1): 2021\nUr-Kirolaki egindako harrera (1946).\nUr-Kirolak Espainiako txapeldun (1964)\nFortunako beteranoak entrenatzen.\nEspainiako Trainerilla Txapelketa (1): 1962\nGipuzkoako Trainerilla Liga (2): 1961, 1962\nZarauzko trainerilla estropadak (4): 1948, 1953, 1961, 1963\nBermeoko trainerilla estropadak (1): 1961\nEspainiako Batel Txapelketa (2): 1948, 2019\nGipuzkoako Batel Txapelketa (5): 1999, 2000, 2018, 2019, 2021\nTolosako batel estropadak (1): 1948\nEspainiako zortziko (8+) txapelketa (15): 1949, 1954, 1955, 1956, 1957, 1959, 1960, 1961, 1962, 1963, 1964, 1965, 1966, 1967, 1992\nEspainiako lauko (4+) txapelketa (8): 1948, 1950, 1956, 1957, 1959, 1963, 1965, 1966\nEspainiako skiff (1x) txapelketa (2): 1959, 1963\nEspainiako lemazaindun biko (2+) txapelketa (8): 1956, 1959, 1962, 1964, 1965, 1980, 1989, 1998\nEspainiako lemazain gabeko biko (2-) txapelketa (2): 1971, 1973\nEspainiako lemazain gabeko lauko (4-) txapelketa (2): 1991, 1992\nEuskal elkarte batzuek parte hartu izan dute zenbaitetan Mediterraneoko uretan, mediterraneoko llauten txapelketa nagusian, Espainiako txapelketan. Donostiarra parte bat aldiz lehiatu izan da bertan, eta txapelketa irabazi zuen parte hartu zuen lehen edizioan:\nEspainiako Llaüt Txapelketa (1): 2013\nTraineru beteranoen kategorian, Fortuna elkartearen ontzia izan da hainbat urtez donostiarren ordezkari bakarra beteranoen ABE Traineruen Ligan. Hiriko gainerako arraun-elkarteek ez dute beteranoen trainerurik uretaratu, ez behintzat denboraldi oso bateko liga egituratuetan parte hartzeko.\nZenbait urtez parte hartu du Fortunak ABE Ligan, liga eskuratu ez badu ere.\nABE Traineruen Liga (0)\nEuskadiko distantzia luzeko traineru txapelketa (1): 2021\nDonostiarrak Kontxako Banderan (gizonezkoak)Aldatu\nDonostiarra 2016ko Kontxako Banderan.\nKontxako Banderak, guztira, 126 edizio izan ditu. Gizonezkoen kategorian, Donostiako traineruren bat izan da horietatik 112 ediziotan, eta guztira 161 traineru donostiar lehiatu dira Kontxan. Palmaresean ikus daitekeenez, Donostiak 14 Kontxako bandera irabazi ditu, eta 59 aldiz sailkatu da Kontxan "podiumean", hau da, lehen hiru postuetako batean.\nDonostiak du jarraian irabazitako Kontxako Banderen errekorra: 7 bandera irabazi zituen segidan (1883-1894 bitarteko denak).\nBanderaren lehen hamarkadetan, hiriko arrantzale kuadrillak lehiatzen ziren estropadetan; 1930eko hamarkadan, ordea, elkarteen ekimenez hasi ziren Kontxarako arraun taldeak sustatzen eta eratzen. Guztira, Donostiako 12 elkartek hartu dute parte Kontxako Banderan.\nKlub donostiarrak Kontxako Banderan aritutako aldiakAldatu\nHauek dira arrantzale kuadrillen garaia amaitu ondoren Kontxan aritutako elkarte donostiarrak; hau da, bandera jokatzeko bi igandeetan parte hartu zutenak:\nKluba Zenbat aldiz\nArraun Lagunak 15\nDonostia AB 15\nAmaikak Bat 6\nBestelako kuadrillak 72\nKluba Denbora Urtea\nDonostiarra 19:15.42 2021\nDonostiarra 19:16.54 2021\nDonostiarra 19:32.48 2017\nDonostiarra 38:31.96 2021\nDonostiarra 39:36.62 2019\nArraun Lagunak 40:11.11 1992\nKontxako bandera irabazi duten patroiakAldatu\nHauek dira Donostiako traineru batekin Kontxako banderaren bat irabazi duten patroiak:\nPatroia Banderak Urteak\nKiriko 5 1891, 1892, 1894, 1918, 1920\nLuis Karril 2 1889, 1890\nSoterotxo 2 1915, 1922\nJuan Kruz Karril 1 1879\nJoxe Jabier Uresberueta 1 1883\nJose Mari Iturriza 1 1887\nFrantzisko Silva 1 1897\nAntton Korta "Pintxan" 1 1950\nKontxako Banderaz aparte, hauek dira Donostiako traineru batekin Espainiako Traineru Txapelketaren bat irabazi duten patroiak:\nPatroia Txapelk. Urteak\nEustakio Iraola "Famao" 1 1945\nAsier Lopez 1 1992\nEta beste hauek dira, berriz, Donostiako traineru baten patroi izanik TKE Ligako patroi onenaren saria irabazi dutenak:\nPatroia Sariak Urteak\nArkaitz Diaz 2 2019, 2021\nDonostiako traineruen izenak Kontxako banderanAldatu\nDonostiarraren Torrekua II trainerua (2016)\nOndorengo zerrendan zehazten dira Kontxako Banderaren historia osoan zehar Donostiako taldeek urtez urte estropadetan uretaratutako traineru guztien izenak.\nZerrenda honetan sartzen diren ontzien izenak Donostiako arrantzale kuadrillek eta arraun taldeek estropadara eramandako traineruenak dira. Izan ere, gogoan izan behar da duela hainbat hamarkada traineruak trukatu egiten zirela arraun taldeen artean bigarren jardunaldian; horregatik, gerta zitekeen Donostia adibidez oriotarren edo getariarren traineruekin aritzea bigarren igande horretan.\nBigarren igandeetako traineru horiek, beraz, ez daude zerrenda honetan; donostiarrek bere trainerutzat aurkeztutakoak besterik ez dira ageri (nahiz eta Donostian eginak ez izan edo beste herri edo klub batek Kontxara eramateko propio utziak izan).\nBestalde, 1951-1972 bitartean, antolatzaileek ad hoc egindako traineruak erabili ziren Kontxan. Beraz, taldeek ez zituzten bere traineruak aurkezten Kontxan. Horregatik, ez da urte horietako traineru izenik agertzen zerrendan.\n1879 Lequeitiana (Kontxako Bandera bat irabazi zuen lehen trainerua)\n1890 Invencible, Cariño\n1891 Illar Azala, Julio, Maria Cristina\n1892 Golondrina, Amigos, Nª Sra. de Lourdes\n1894 Donostiarra, Amigos, Lezo, Nª Sra. de la Paz\n1895 (*) Donostiarra, Santa Ana, Josefita\n1896 Moñoño, Aerolito, Santa Ana, Josefita, Santiago\n1897 Moñoño, Ramon y Saturnina, Agustina, Santa Ana, Nª Sra. del Pilar\n1898 Esperanza, Santa Ana, Agueda, Nª Sra. de la Paz\n1899 Donostiarra, Aerolito,San Francisco de Asis, Santa Ana\n1900 Joshepa Antoni, Virgen del Mar, A la aventura\n1901 San Jose, Corazon de Jesus, A la aventura\n1903 San Juan\n1906 Santa Maria, Patriarca San Jose, Glorioso San Pedro, San Juan\n1909 Guipuzcoa, Francisca\n1911 Nuestra Señora del Carmen\n1915 Luis Esperanza\n1916, 1917, 1922 Club Maritimo Donostiarra\n1918 Koruko Amabirjina\n1919, 1920, 1921, 1922 Nª Sra. del Carmen\n1923, 1924, 1925, 1926 Donostiarra\n1927 La moderna Orio\n1928 Virgen del Mar\n1929, 1930 Joshe Antoniyo\n1931, 1932, Koxkero\n1932, 1933 Joshemaritarra\n1933 El empuje donostiarra\n1934, 1935 Donostiarra II\n1940 Koruko Ama Birjiña\n1940, 1941, 1942, 1947 Loyolatarra\n1941, 1942 Amaikak Bat\n1947 Virgen del Coro\n1949, 1950 San Vicente (Kontxan irabazi duen azken traineru donostiarra)\n1975, 1982, 1983, 1984, 1985, 1986, 1988, 1989, 1990, 1993, 1994, 1995, 1996, 2003, 2004 Koruko Ama\n1977 San Sebastian\n1981, 1983, 1984, 1985, 1989 Luis Carril\n1988, 1989, 1990, 1991, 1992, 1997, 1998, 1999, 2000, 2001, 2002, 2006, 2007, 2010 Lugañene\n1993, 1994 Mari Galant\n2011, 2012 Torrekua\n2013, 2014, 2015, 2016, 2019, 2020, 2021 Torrekua II\n2017, 2018 Bantxa\n(*) 1895ean traineru donostiarrei ez zieten parte hartzen utzi, beste herrietakoek izen emateari uko egin ez ziezaioten. Erreibindikazio modura estropada bat egin zuten donostiarrek, eta traineru horien izenak ageri dira zerrendan.\nSorrera 1922 Ur-Kirolak\nPalmaresa 1 Kontxako Bandera\nArraun Lagunaken emakumezkoen trainerua Kontxako sailkapen estropadan (2018)\nDonostiarrako emakumezkoen traineruko arraunlariak, Oriako Traineru Jaitsieran (2019)\nEmakumeek eta arraunketak aspalditik izan dute lotura Euskal Herrian, baita Donostian ere.\nDonostiako klubek izan zuten bere ibilbidea emakumezkoen ontzi txikietako tostako arraunean, eta, txapelketetan seniorrak eta juniorrak nahasita aritzen ziren garaian, Euskadiko eta Gipuzkoako Batel Txapelketak ere irabazi zituzten 1990eko hamarkadako urte batzuetan.\nTrainerua osatu eta uretaratzeko lehen ekimen donostiarra 2009an izan zen. Urte hartan, Ur-Kirolakek emakumeen trainerua eratu zuen, eta lehen aldiz parte hartu zuten Emakumezkoen Kontxako Banderan, lehen jardunaldian (kanporaketan).\nUrte batzuk itxaron behar izan ziren emakumezkoen beste traineru donostiar batzuk ikusteko: 2015ean uretaratu zuen Donostia Arraun Lagunakek eta 2017an Donostiarrak. 2016ko denboralditik aurrera, emakumezko traineru donostiarra zuzenean sailkatzen da, lehendik gizonezkoekin gertatu bezala.\nLigetan, 2017an lortu zuen Donostia Arraun Lagunakek Euskotren Ligara sailkatzea, eta Donostiarrak, berriz, hurrengo urtean, 2018an lortu zuen liga goren horretarako igoera, lehen ETE Liga irabazi ondoren. Kontxako Banderan, donostiarrentzat lehen bandera Donostia Arraun Lagunakek lortu zuen 2021ean.\nDonostiako talde bateko lehen emakumezko entrenatzailea Maialen Arrazola donostiarra izan zen, 2020 denboraldian Donostiarrako entrenatzaile eta arraunlari modura itzuli baitzen arraun-mundura, bi urtez utzita izan ondoren.\nTxapelduna (1): 2021\nBigarrena (2): 2019, 2020.\nHirugarrena (2): 2020, 2021\nTxapelduna (1): 2021.\nHirugarrena (4): 2018, 2019, 2020, 2021.\nETE Liga (1): 2018.\nGipuzkoako Liga (0): laugarrena 2016 eta 2017an.\nTxapelduna (2): 2020, 2021.\nBigarrena (1): 2019.\nEuskadiko distantzia luzeko traineru txapelketa (2): 2020, 2021.\nBigarrena (1): 2020.\nBisiguaren Eguna (1): 2016\nAbuztua Donostian Bandera (3): 2017, 2018, 2021.\nPortugaleteko traineru jaitsiera (1): 2018\nBilba Memoriala (Deustu) (2): 2018, 2019\nDonostiarra Bandera (2): 2018, 2021\nBixiguaren bandera (Orio) (1): 2018\nLekeitioko Bandera (3): 2018, 2019, 2021\nPasaiako Bandera (1): 2018\nOndarroako Bandera (1): 2018\nOndarroako Bandera (ETE) (1): 2018\nColindresko Bandera (1): 2018\nPetronor Bandera (1): 2020\nOrioko Bandera (1): 2020\nCaixabank Bandera (1): 2021\nGetxoko Bandera (1): 2021\nBilboko Bandera (1): 2021\nSanturtziko Bandera (1): 2021.\nEuskadiko Trainerilla Txapelketa (1): 2021\nGipuzkoako Trainerilla Txapelketa (1): 2019, 2021.\nEspainiako Batel Txapelketa (1): 2020\nEuskadiko Batel Txapelketa (2): 2019, 2020.\nDonostian antolaturiko estropadakAldatu\nJendetza Pasealeku Berrian, Kontxako Bandera ikusten (1947)\nBatel-estropada Urumea ibaian (1950)\nEsan beharrik ez dago, Donostian antolaturiko estropaden artean nagusia da:\nKontxako Bandera: iraileko lehen bi igandeetan jokatzen da Kontxako badiako uretan, eta 1879an izan zuen lehen edizioa.\nIzan dira eta badira, ordea, Donostiako arraun klubek antolaturiko bestelako estropadak, eta askotarikoak izan dira historian zehar. Honako hauek dira aipagarrienak:\nKarmen Eguneko Bandera: uztailaren 16an jokatzen zen Kontxako uretan. 1988 eta 1999 artean izan zen.\nUrumeako Bandera: Ur-Kirolakek Urumea ibaian antolaturikoa. 1988 eta 1994 artean jokatu zen.\nFortuna Bandera: 1992 eta 1996 artean jokatu zen, Gipuzkoako Promozio Ligaren parte izan zelarik.\nUr-Kirolak Bandera: 1997 eta 2006 artean bost edizio izan zituen.\nDonostia Arraun Lagunak Bandera: 2001, 2004 eta 2006an jokatu zen Kontxako uretan. 2007an ere jokatzekoa zen arren, suspenditu egin zen.\nDonostiarra Bandera edo Kaiarriba Bandera: 2008tik aurrera jokatzen da, Donostiarra klubak antolatuta, klub hori sailkatua dagoen traineru ligetan.\nDonostiako Aste Nagusiko Bandera edo Abuztua Donostian Bandera: Donostiako Aste Nagusian edo abuztuko bestelako egunetan antolatu diren hainbat estropada.\nGipuzkoako Kofradien Mendeurreneko Estropada: 2018an jokatutako denboraldi-aurreko estropada, Gipuzkoako Kofradien elkartearen mendeurrena ospatzeko.\nAñarbeko Bandera: 2018an Urumea ibaian jokatutako denboraldi-aurreko estropada, Añarbeko Urak erakundearen 50. urteurrenean.\nTraineru estropadez aparte, beste ontzietako zenbait estropada eta bandera jokatu izan dira Donostian historian zehar. Gaur egun jokatzen dira, besteak beste:\nSan Ignazioetako batel estropada: Loiolatarra Kirol Elkarteak Loiola auzoan, Urumea ibaian, San Ignazio eguneko festetan antolatzen duen batel estropada.\n↑ El Castellano egunkaria (1845-08-16)\n↑ El Espectador egunkaria (1845-08-17)\n↑ El Diario Constitucional egunkaria (1845-08-30)\n↑ OBREGÓN, Angel (2015): 15\n↑ El Tiempo egunkaria (1845-08-17)\n↑ El Español egunkaria (1845-08-16)\n↑ El Heraldo egunkaria (1845-08-16)\n↑ El Clamor Público egunkaria (1852-08-14)\n↑ La Nación egunkaria (1852-08-20)\n↑ ZAVALA, Antonio (2003): 39\n↑ a b Diario de San Sebastián egunkaria (1879-09-08)\n↑ a b Diario El Urumea egunkaria (1879-09-09)\n↑ AGUIRRE, Rafael (2002): 12\n↑ Ciaboga aldizkaria, 1953ko alea.\n↑ ZAVALA, Antonio (2003): 34-39\n↑ UNSAIN, J.M. (2008): 255, 397.\n↑ MACÍAS, Olga (2003): 636\n↑ OBREGÓN, Angel (2015): 17\n↑ «Luis Carril era donostiarra» Diario Vasco 2008-10-10 (Noiz kontsultatua: 2019-01-14).\n↑ Luis Karrilen bataio agiria Donostiako Elizbarrutiko Artxibo Historikoan\n↑ UNSAIN, J.M. (2009): 565-580\n↑  Kirikori dedikatutako Ciaboga aldizkariaren 2018ko alea.\n↑ AGUIRRE, Rafael (2002): 20\n↑ AGUIRRE, Rafael (1972): 625\n↑ AGUIRRE, Rafael (1972): 629\n↑ "Para que al dar la vuelta á las balizas fuera ésta más rápida, el proel de la trainera Amigos colocaba siempre que llegaba á las mismas un remo-timón en la proa, haciendo de esta manera virar á la embarcación con una facilidad asombrosa. Esta maniobra, que es lícita en las lides náuticas, llamó mucho la atención de la gente de mar.” La Voz de Guipúzcoa 1894-09-08.\n↑ Ciaboga aldizkaria, 2019ko alea, 5 or.\n↑ OLAIZOLA, Iñaki; OLABERRIA, Juan Pablo (2009): 602\n↑ Soterotxoren gaztetako argazkia.\n↑ "Gente de Mar" dokumentala Euskadiko Filmategiaren webean eskainitako dokumental honetan, Soterotxo ageri da 18:40 minututik aurrera, arrantzale erretiratu moduan.\n↑ Auñamendi Entziklopediako "Soterotxo" sarrera\n↑ ZAVALA, Antonio (2003): 130\n↑ ZAVALA, Antonio (2003): 117\n↑ Ciaboga aldizkaria, 1942ko alea.\n↑ ZAVALA, Antonio (2003): 307\n↑  Koldo Mitxelenak kartzelan jarritako bertsoei buruzko artikulua, Donostiako arraunketaren inguruko blog batean.\n↑ OBREGÓN, Angel (2015): 41\n↑ AGUIRRE, Rafael (2002): 72\n↑ «Esperanzak arraunarekin jarraitu zuen» Irutxuloko Hitza 2012-09-06 (Noiz kontsultatua: 2019-01-14).\n↑ 1949ko Banderako irudiak NO-DOko dokumental batean (06:02 minututik aurrera Esperanzako ontzia ageri da)\n↑ PUERTA, Iñigo (2016): 419\n↑ Jaizkibel 1962ko Generalisimoaren Kopa irabazten 1962-08-21eko NO-DOko dokumentala (08:32 minututik aurrera)\n↑ AGUIRRE, Rafael (2002): 105\n↑ OBREGÓN, Angel (2015): 330\n↑ Ciaboga aldizkaria, 1961ko alea.\n↑ Txapel Aundi Gipuzkoako Batel Liga irabazten 1961eko NO-DOko dokumental batean (05:04 minututik aurrera)\n↑ AGUIRRE, Rafael (1972)\n↑ AGUIRRE, Rafael (2002): 114, 247\n↑ «Arkaitz Díaz: «Siempre he sido un guindilla»» Diario Vasco 2019-09-21 (Noiz kontsultatua: 2019-11-09).\n↑ «La trainera unificada se llamará Donostiarra» Diario Vasco 2007-10-05 (Noiz kontsultatua: 2019-01-14).\n↑ «Donostiarra eta Santurtzi, playoff-eko garaileak» TKEren weba 2017-09-17 (Noiz kontsultatua: 2019-01-14).\n↑ «Arkaitz Diazek patroi onenaren saria jaso du» TKE Ligako webgunea 2019-10-25 (Noiz kontsultatua: 2019-11-12).\n↑ «Donostiarrak Espainiako Llaut Txapelketa irabazi du» Irutxuloko Hitza 2013-06-02 (Noiz kontsultatua: 2019-04-29).\n↑ «Donostiarra se hace con el título estatal 71 años después» Diario Vasco 2019-04-29 (Noiz kontsultatua: 2019-04-29).\n↑ «ETE liga eta KAE-2 liga irabazi ditu Donostiarrak» Irutxuloko Hitza 2018-08-27 (Noiz kontsultatua: 2019-06-07).\n↑ Auñamendi Entziklopediako "Ur Kirolak" sarrera\n↑ Ur Kirolaken historia, klubaren webgunean\n↑ «1959. Los supercampeones del Ur Kirolak» Diario Vasco 2009-07-01 (Noiz kontsultatua: 2019-01-14).\n↑ 1959ko txapelketako irudiak NO-DOko dokumental batean (lauko eta zortziko txapeldunak 6:45 minututik aurrera)\n↑ Auñamendi Entziklopediako "Olimpiada" sarrera\n↑ Auñamendi Entziklopediako "Felix Erdozia" sarrera\n↑ ETXEBERRIA, Manu (1995): 37\n↑ Auñamendi Entziklopediako "Benito Elizalde" sarrera\n↑ Auñamendi Entziklopediako "Eulogio Genova" sarrera\n↑ 1960ko txapelketako irudiak NO-DOko dokumental batean (zortziko txapeldunak 7:50 minututik aurrera)\n↑ 1961eko txapelketako irudiak NO-DOko dokumental batean (zortziko txapelduna 5:13 minututik aurrera)\n↑ 1965eko txapelketako irudiak NO-DOko dokumental batean (skiff 5:29 minututik aurrera, zortziko txapelduna 6:12tik aurrera)\n↑  Fortunako beteranoen ontziari buruzko informazioa eta argazkiak, klubaren webgunean.\n↑ Kontxako Banderaren irabazle zerrenda ofiziala Donostia Kulturaren webgunean\n↑ AGUIRRE, Rafael (2002)\n↑ OBREGON, Angel (2015)\n↑ Castrok utzitako ontzia, hurrengo denboraldirako erosi eta Torrekua izena emango zioten traineru bera da.\n↑ ZABALA, Estitxu (2016)\n↑ «La segunda regata femenina de La Concha contará con 11 traineras» Diario Vasco 2009-09-10 (Noiz kontsultatua: 2019-03-07).\n↑  Ur-Kirolakeko emakumeek Kontxako Banderan izandako lehen parte hartzeari buruzko artikulua, Donostiako arraunketari buruzko blog batean.\n↑ «Arraunlari berriak datoz» BERRIA 2015-03-15 (Noiz kontsultatua: 2019-03-11).\n↑ «Donostiarrak bere hiru traineruak aurkeztu ditu» Irutxuloko Hitza 2017-06-10 (Noiz kontsultatua: 2019-03-11).\n↑ «Donostiako emakumezkoen traineruak bere postua ziurtatua izango du 2016ko Kontxako Banderan» Irutxuloko Hitza 2015-07-22 (Noiz kontsultatua: 2019-01-14).\n↑ «Gailurretik, itsasoa bare» BERRIA 2018-09-20 (Noiz kontsultatua: 2019-01-14).\n↑ «Amaiera paregabea» BERRIA 2018-08-26 (Noiz kontsultatua: 2019-01-14).\n↑ «Maialen Arrazola izango da Donostiarrako emakumezkoen traineruko entrenatzailea» BERRIA 2019-10-24 (Noiz kontsultatua: 2019-11-05).\n↑  San Ignazio eguneko Loiolako batel estropaden palmaresa\nAGUIRRE, Rafael. (1972). Juegos y deportes vascos: "Estropadak, regatas de traineras" (Enciclopedia Ilustrada del País Vasco). Zarautz: Itxaropena ISBN 84-7025-141-4..\nAGUIRRE, Rafael. (2002). Donostiako Estropadak (1879 - 2001) Regatas de la Concha. Donostia: Kutxa Fundazioa ISBN 84-7173-414-1..\nAGUIRRE, Rafael. (2001). El puerto de San Sebastián. Donostiako kaia. Donostia: Eusko Jaurlaritza ISBN 2910008546784.. ETXEBERRIA, Manu. (1995). Arrauna Euskal Herrian / El remo en Euskal Herria. Donostia: Kutxa Fundazioa ISBN 84-7173-264-5..\nMACÍAS, Olga. (2003). "Donostiarras y ondarreses: el gran reto de traineras de 1890”, Itsas Memoria. Revista de Estudios Marítimos del País Vasco 4, 2003, 629-635. Donostia: Untzi Museoa. OBREGÓN SIERRA, Angel. (2015). Historia de las traineras. 1939 - 1963. Del esplendor a la crisis. Santander ISBN 978-84-608-4724-3..\nOLAIZOLA, Iñaki; OLABERRIA, Juan Pablo. (2009). "El Trinido, un barco de bajura de Donostia”, Itsas Memoria. Revista de Estudios Marítimos del País Vasco 6, 2009, 581-612. Donostia: Untzi Museoa.\nPUERTA, Iñigo. (2016). "Una familia, el Muelle donostiarra y la mar”, Itsas Memoria. Revista de Estudios Marítimos del País Vasco 8, 2016, 411-429. Donostia: Untzi Museoa.\nSADA, Javier Mª. (2002). Donostiako hiriaren historia bertako pertsonaien bidez. Irun: Alberdania ISBN 84-95589-40-0..\nUNSAIN, Jose Mª. (2009). "La Casa-Torre del Consulado, edificio de servicios portuarios transformado en museo marítimo”, Itsas Memoria. Revista de Estudios Marítimos del País Vasco 6, 2009, 565-580. Donostia: Untzi Museoa.\nUNSAIN, Jose Mª. (2008). San Sebastián, ciudad marítima. Donostia: Untzi Museoa ISBN 978-84-930344-8-1..\nZABALA, Estitxu. (2016). Emakumeak eta Arrauna. Donostia: Irutxuloko HITZA.\nZAVALA, Antonio. (2003). Estropadak bertsotan. Auspoa Bilduma. Oiartzun: Sendoa Argitaldaria ISBN 84-95378-64-7..\nEspainiako Traineru Txapelketa\nEuskadiko Traineru Txapelketa\nGipuzkoako Traineru Txapelketa\nEspainiako Trainerilla Txapelketa\nEuskadiko Trainerilla Txapelketa\nGipuzkoako Trainerilla Txapelketa\nEspainiako Batel Txapelketa\nEuskadiko Batel Txapelketa\nGipuzkoako Batel Txapelketa\nTornozulotik (Donostiarrak arraunean) Donostiako arraunketari buruzko bloga\nAzken aldaketa 14 abendua 2021(e)an, 16:13(e)tan\nOrriaren azken aldaketa: 14 abendua 2021, 16:13.


Catenaria C-350 - Adif\nKontakturako aireko C-350 linea, 25 kV-rako, 350 km/h-ra.\nKontakturako aireko lineak zati hauek ditu:\nKatenaria: kable sostengatzailez, ukipen-hariz, sostengatzaile faltsuz edo"Y"formako penduluz eta pendulu ekipotentzailez osatua.\nSostengatze-elementuak: zimenduak, mentsulak, zutoinak eta portikoak.\nKonexio-elementuak: ebakigailuak, kableak.\nItzulera-zirkuituak eta babesak.\nKatenaria poligonal sinpleko sistema bat da, profil guztietan trabatuta dagoena, bertikala,"Y"formako penduluarekin, ukipen-harian gezirik gabe, eta sostengatzaile batez, ukipen-hari batez eta pendulu ekipotentzialez osatua, mekanikoki konpentsatua eta 350 km/h-ko abiaduran zirkulatzeko egokia.\nKonpentsazio mekanikoko sistema bat du, modu independentean, sostengatzailearentzat eta ukipen-hariarentzat.\nElikadura-sistemetarako diseinatuta dago, 25 kV eta 50 Hz-tan, bai 1x25 kV-tan, bai 2x25 kV-tan.\nTrakzio-itzulerako sistema gisa aireko itzulerako kable bat eta itzulerako errail nagusi bat erabiltzen ditu. Normalean erabiltzen den itzulera-kablea LA 110 mm2 Aluminio-Altzairua kablea da (94AL1/22ST1A), UNE-EN 50182 arauarekin bat.\nGaliboaren dimentsioak betetzen ditu,"Galiboen trenbide-instrukzioa"onartzen duen uztailaren 14ko FOM/1630/2015 Aginduarekin bat.\nKontakturako aireko C-350 linearako hartutako eroaleen tipologia\nSostengatzailea: Kobrezko kable bat, 95 mm2-koa. C 95 UNE 207015:2013.\nUkipen-haria: Cu Mg 0,5 BC-150 mm2 UNE-EN 50149:2012.\nII Brontzezko pendulu, 16 mm2-koak.\nII Brontzezko"Y"formako pendulua (sostengatzaile faltsua), 35 mm2-koa.\nTuneletan edo mentsula bikoitz edo hirukoitzetan,"Y"edo sostengatzaile faltsua kendu egiten da zatien arteko distantziek muntatzeko aukerarik ematen ez dutenean.


Hezkuntzak 1.800 beka emango ditu Udako Campus Zientifikoetarako | Consumer\nMinisterioak iaz baino 600 plaza gehiago deitu ditu, baina 14 egun izatetik aste bat izatera pasatu da\nHezkuntza, Kultura eta Kirol Ministerioak Udako Campus Zientifikoetarako 1.800 bekaren deialdia argitaratu du Estatuko Aldizkari Ofizialean (BOE). Laguntza hauek arlo zientifiko-teknologikoan trebetasun bereziak dituzten DBHko 4. mailako eta Batxilergoko 1. mailako ikasleentzat dira. Hezkuntza Sailak 2011n baino 600 plaza gehiago eskaini baditu ere, programen iraupena 14 egunekoa izatetik 7 egunekoa izatera igaro da.\nLanpostu horietan sartzeko, izangaiek 7,5 puntuko edo gehiagoko batez besteko nota egiaztatu beharko dute eta gutxienez 5 puntuko puntuazioa duen sarrera proba bat gainditu beharko dute. Derrigorrezko ebaluazio horiek aukerako erantzunaren test bat izanen dira, ikastetxeetan Internet bidez eginen dena, zehazten den egunean.\nBOEk argitaratu duenez, eskaerak egiteko epea apirilaren 28an hasi eta maiatzaren 16an amaituko da. Izen-emateak horretarako prestatu den web orriaren bidez eginen dira eta onuradunek 90 euro ordaindu beharko dituzte matrikula gisa, programan parte hartzeko hautatzen badira.\nBekak material, jarduera osagarri, monitore, erantzukizun zibileko aseguru eta istripu, ostatu eta mantenurako gastuak estaliko ditu. Gobernuak 450.000 euro bideratu ditu programa horretara Estatuko Aurrekontu Orokorren kargura, hau da, 250 euro ikasle bakoitzeko, 2011n baino 36 euro gehiago.\nUdako Campus Zientifikoak programa ekainaren 1etik 28ra bitartean garatuko da, Espainiako 16 unibertsitatetako Nazioarteko edo Eskualdeko Bikaintasun Campusei atxikitako institutu eta ikerketa-sailetan. Hautatutako ikasleak ikastetxe hauetara joango dira: Madrilgo Unibertsitate Autonomoa, Cádizko Unibertsitatea, Madrilgo Karlos iii.a, Madrilgo Konplutentsea, Granada, Las Palmas, Murtzia, Oviedo, Euskadi, Kataluniako Politeknikoa, Rovira i Virgili, Salamanca, Sevilla, Santiago de Compostela, Vigo eta Valentzia.\nbeka campusa hezkuntza uda zientzialariak


Biosfera sistema gisa\nBada eremu bat, mugatzen zaila, litosferak, eguratsak eta hidrosferak elkar ukitzen duten gunean, fenomeno biologikoak, hau da, bizitza, gertatzen eta hainbat modutara gauzatzen direna.\nBiosfera deitzen den eremu horretan, ura, lurra eta airea hainbat modutara konbinatzen dira.\nBiziak forma eta tankera asko hartzen ditu ugaritasun horretara egokitzeko, bai banako gisa, bai taldekaturik.\nHorrela bada, izaki biziak kausazko antolamendu baten arabera sailkatzen dira.\nSailkapen horrek bi eragile mota ditu: lurra, ura eta airearekin loturiko baldintza fisikoak batetik, eta biziaren forma ezberdinen ?animalia edo landare moten nahiz mota multzoen? dinamikari berari dagozkionak, bestetik.\nIzan ere, jakina da eguratseko fenomenoek, eta fenomeno hidrologikoek eta geomorfologikoek, nahiz eta bereizirik aztertzen diren, elkarri eragiten diotela eta horrenbestez sistema bat osatzen dutela.\nHau da, materia, energia eta informazio jarioek norabide orotan zeharkatzen duten sistema ireki bat osatzen dute.\nBiosfera hiru horietan txertatzen den beste azpisistema bat baino ez da.Biogeografiak, beste hainbat zientziak bezalaxe, izaki biziak beren ingurunean aztertzea du helburu. Zehatzago, izaki biziak lur azalean banatuta nola dauden ikertzea da biogeografiaren xedea, eta banaketa hori eragiten duten arrazoiak azaltzea. Helburu aldi berean deskribatzaile eta esplikatibo hau erdiesteko kontuan hartu behar diren fenomenoak asko eta oso ugariak dira.\nHorrexegatik, biogeografia zientzia askorekin dago lotua: geografia, botanika, zoologia, klimatologia eta edafologiarekin, esaterako.\nBiogeografia sintesiko zientzia da, zalantzarik gabe: jakintzaren hainbat eremuk eskainitako datuetatik, organismoen banaketa azalduko duten zenbait lege orokor proposatzen du.\nBizia sortzen eta garatzen den lur azaleko eremua, hots, biosfera, ezagutzeko, izaki bizien eta izaki horien ingurunearen arteko harremanak aztertu behar ditu biogeografoak.\nHau da, izakiek baldintza klimatiko, edafiko eta biotikoekin dituzten harremanak hartu beharko ditu kontuan.\nDena den, ingurunea, berez, faktore erlatiboada, aztergai jakin baten azalpen zehatzaren bitartez bakarrik defini daitekeena: bakarka hartutako banakoa, mota bereko hainbat banakoren multzoa, nahiz mota desberdinetako banakoen multzoa. Are gehiago, ingurunearen ezaugarrien azterketak, ekologiaren azterketak ?ekologia esatean, izaki biziek bizi diren lekuarekin dituzten harremanak ikertzen dituen zientzia adierazi nahi bada?, ezin du besterik gabe azalpen osorik eskaini. Izan ere, izaki biziaren eta bere ingurunearen arteko harremanak elkarrekikoak dira, eta zaila baita asmatzen zein den eragile eta zein ondorio.\nHorrek guztiak lehen esandakoa berresten du: baztertu egin behar dela izakiak eta inguruneak bereizten dituen ikuspuntua, eta, horren ordez, biosferaren irudi osoagoa proposatu, izaki biziek, lur azalak eta klimak osatzen duten sistema zabal gisa.\nIkuspuntu hori da ?ekosistema? kontzeptu modernoari dagokiona.\nHala eta guztiz ere, metodologiaren mesedetan, ezinbestekoa da oinarrizko hiru osagai horien azterketa bereizia egitea, etaazterketa hori hurrenkera arrazional baten arabera antolatzea. Hasteko, izaki bizia hartu beharko du biogeografoak lehenik kontuan, horixe baita bere eremuko gune nagusia.\nOndoren, landaredia hartuko da aztergai.\nIzan ere, landarediak, espazioan egonkorra edo finkoa den heinean, hobeto txertatzen ditu inguruneko eragileak, eta, horren ondorioz, landareen ezaugarriak aztertuz oso erraza da ezaugarri eta baldintza ekologiko homogeneoak edo bertsuak dituzten eremuak ezagutzea eta bereiztea.\nHortik aurrera, eta biotopoak definiturik, badago faunaren azterketari heltzerik, ondoren lur azalarenari eta, azkenik, klimarenari.\nAzterketa honetan biosferaren zati jakin bat baino ez da landuko: lehorreko eremua (geure bizitza gertatzen den eremua, bestalde).\nEz da ahaztu behar, halere, itsas ingurunearen garrantzia bai hedadurari, bai biologiari dagokiona; era berean, aire ingurunea, lehorraren eta itsasoaren arteko bitartekaritza eginez, bizitzeko, elikatzeko eta, zenbait animaliarentzat, higitzeko eremu ere bada.\nLehorreko edozein gunetan agertzen dira izaki biziak. Batzuk begi hutsez ikus daitezke, beste batzuk ez hain erraz, eta badira beste zenbait gure zentzumenen bitartez atzeman ez ditzakegunak. Hasteko, biogeografoak hautemangarri direnak aukeratu beharko ditu bere azterketarako. Horien artean badira zenbait espazioan aski egonkorrak direnak, eta paisajearen itxuran garrantzi handia dutenak: landareak. Animaliek ez dute oro har eragin handirik izaten paisajean, baita ornodunak bakarrik kontuan hartuta ere: higikortasuna dela-eta, nekez dira deskribapenetan baliagarri. Halere, sistemaren osagai dira, eta ez da ahaztu behar badutela eraginik sistema horren nolakotasunean eta jardunbidean eragiten dutela. Nolanahi ere, landareen multzoak osatzen du ikerketa biogeografikoaren oinarri nagusia. Izan ere, bizitzaren sistema piramide baten moduan dago antolatua, eta piramide horren oinarrian, bizitzaren lehen ekoizle, landareak daude. Izan ere, landareek bakarrik baitute, zenbait mikroorganismok izan ezik, funtzio klorofilikoaren bitartez inorganikoa dena organiko bihurtzeko ahalmena. Horrexegatik bada, landareek osatzen dute elikaduraren katearen lehen maila.\nPiramidearen oinarrian dagoen lehen maila honen gainean animalia belarjaleak daude, eta horien gainean haragijaleak. Hori da oinarrizko sailkapen edo antolamendua; dena den, alboetan ere badira beste maila edo multzo, nekrofagoak edo suntsitzaileak adibidez, materiaren zikloa osatzen dutenak.\nHalaber, kontuan hartu behar dira begi hutsez ezin atzeman diren baina funtsezko zereginak betetzen dituzten hainbatizaki: adibidez, nitrogenoa beretu eta finkatzen duten bakterioak eta bestelako mikroorganismoak. Horiek ere garrantzi handikoak dira, bizi sistemaren oinarrian bertan baitaude beren ardurapean dituzten hainbat prozesu biokimiko.\nIzaki biziek ingurune fisiko eta biologikoko osagaiekin zernolako harremanak dituzten aztertzea izan da ekologiaren azter eremua. Funtsean, bi ingurune horietan egokitzeko eta elikatzeko, eguzki energia erabiliz, izakiek garatzen dituzten mekanismoak dira harreman horien oinarria. Eta antolamendu jakin batez osaturiko bizi multzoak dira ekologoek ekosistema deitu ohi dutena. Multzo horien errealitate funtzionala energiaren eta materiaren joan-etorrien arabera neurtu izan ohi da; era berean, neur daiteke biomasa ere, hau da, espazio eta denbora banako jakin batean dagoen edo ekoizten den masa.\nGertaera biogeografikoetan noiz behinkako fenomenoek une jakin batzuetan duten eragina aztergai interesgarria izango da zenbaitetan, esate baterako, komunitate biologiko batek eremu sortu berri eta hortaz inorganiko batean bizigunea hartzen duenean; hala adibidez, bolkanismoakozeanoan uharte bat sorrarazten duenean, edo labak edota errautsek esparruren bat estaltzen dutenean; edota itsasertzeko eremuetan, itsasoak atzera egin eta lur zati bat agerian uzten duenean, edo harea higikorren pilaketa arindu, eta kolonizazio berri bat has daitekeenean, eta abar. Horrelakoak denboraldi aski luze baten abiapuntu izaten dira, eta denboraldi horretan egiten da, aldika aldika, prozesu luze batean zehar, kolonizazio biologikoa. Aldi bakoitza hurrengoaren abiapuntu izaten da, baldin eta aurreramendu biologikoa, hau da, ondorengotza, bidera dezakeen ingurunea sortzeko eta finkatzeko ahalmena badu. Prozesu hori egoera jakin bateraino luzatuko da, eta egoera horretan komunitate biologikoak eskaintzen zaizkien baliabide guzti-guztiak ustiatuko ditu. Komunitate hori izango da delako eremuko ahalmen biologikoaren adierazpen gorena; egoera ideal horri ?klimax egoera? deritzo. Gertaera horien ezagutzak badu alderdi praktikorik, zeren, gizakiak askotan klimax eremuak edo klimax aurrekoak suntsitzen dituelarik, ezagutza horri esker berregin ahal izango baititu, edo jakingo baitu erregresio mekanismoak jarriko ote diren abian.\nIzaki bizien egungo banaketa\nIzaki bizien egungo banaketa eta, ondorioz, animalia nahiz landare mota bakoitza bizi den eremuko ezaugarriak (kokalekua, itxura, hedadura, etab.), bi faktore motaren aurreko nahiz garai bereko eraginaren ondorio dira: barne faktoreak edo organismoen baitakoak, eta kanpo faktoreak edo bizi diren inguruneari dagozkionak.\nTaxon berri bat (elkarren artean berdintzen eta besterengandik bereizten dituen organismoen ezaugarri banakoa) Lurreko guneren batean agertzen denean, taxon horren berezko ahalmenen arabera zabalduko da, hau da, bere osaera genetikoaren arabera. Ahalmen horiek, funtsean, hiru eratakoak dira: hedatzeko gaitasuna, zabaltasun ekologikoa eta bilakaera ahalmena.Hedatzeko gaitasuna.\nMota baten hedatzea, hasteko, ugaltzeko eta barreiatzeko ahalmenaren araberakoa da. Barreiadura ahalmena organismoek edo organismoen parteren batek (haziek, adibidez) ahalik eta urrutiena higitzeko duten gaitasuna da. Ugalketari dagokionez, landareetan, hazien ekoizpena ale bakan batzuena edota askorena izan daiteke (orkideek, adibidez, milaka hazi ematen dituzte urtean). Dena den, ez dago harreman zuzenik biosferan kopuru horien eta motek izaten duten hedaduraren artean; izan ere, hazi kopuruak ez du berez ugaltzeko ahalmena adierazten, eta garrantzi handia du horretan motaren banakoen bataz besteko bizi luzerak ere.\nBarreiadura hainbat prozeduraren bitartez gertatzen da, organismoak eginkizun aktiboa nahiz pasiboa izan dezake-eta. Barreiadura aktiboa animalien artean gertatzen da bereziki, animaliak, definizioz, higitu egiten baitira: badira ohiko joan-etorriak, bai migrazio handi nahiz txikien ondoriozkoak.\nHainbat landareren kasuan ere aktiboa da barreiadura: zuzenean, haziak urrutira jaurtitzen dituen fruituaren leherketarenbitartez, edo zeharka, jatorrizko organismoaren inguruan banako berri bat sorraraziko duten organoak ekoizturik; azken horri aire estoloien bidezko ugalketa esaten zaio, eta marrubietan gertatzen da adibidez, edota lurpeko errizomen bidezkoa, iratzea eta abarrena.\nBarreiatze pasiboan, kanpo elementuek garraiatzen dituzte banakoak edo diasporak (landareen barreiadura organoak oro har ?haziak, fruituak, ernamuinak, landare zatiak nahiz landare osoak? izendatzeko erabiltzen da diaspora hitza).Zabaltasun ekologikoa.\nMota sortu berriak, zenbat eta zabaltasun handiagoa izan barreiadura ahalmenarekin batera, orduan eta errazago hedatzen dira, zabaltasun horri esker aurrera egiten baitu barreiatu den lekuetan. Inguruneko eragileen (eragile klimatiko, edafiko, eta abarren) muturreko bi balio jakinen artean bakarrik bizi daiteke mota bat. Zenbat eta urrunago egon elkarrengandik bi balio horiek, orduan eta errazago egokituko da delako mota baldintza ekologikoetara eta, hortaz, esparru zabalagoetan bizi ahal izangoda. Halakoetan, eremuak ezarritako baldintzen araberako ezaugarri morfologiko eta funtzionalak izango dituzte esparru horren barruan bizi diren banakoek. Horrela, bada, mota bereko banakoen itxura, neurria, hostoen ezaugarriak eta abar, ezberdinak izango dira eremuko argi kopuruaren arabera, garaieraren arabera, eta abar. Banakoen ingurugiroko moldaera ez herentziazkoak, itzulgarriak, dira beraz halakoak.\nTaxon batek ingurune berriak kolonizatzeko duen ahalmena aldatu egiten da denboran zehar, izaki multzoen (hots, elkarren artean geneak truka ditzaketen mota bereko banako multzoen) osaera genetikoa hainbat eragileren mende dagoelako. Honen adibide dira geneen edo kromosomen mutazioak edo aldaketa eten eta bat-batekoak, edota genotipo ezberdinetako (ezaugarri herentziazkoen multzoetako) banakoen artean gertatzen diren hibridazio edo gurutzatzeak. Inguruneak halakoetan hautapen funtzioa betetzen du, gene konbinazio sortu berrien multzotik okerren egokitutako genotipoak desagerrarazten baititu.\nAldaketa genetikoarekin eta hautapen ekologikoarekin batera izaki multzoen bakartzea gertatzen bada, ingurunearekin harmonia estuagoan bizi diren eta egokiagoak diren tipoak eratuko dira.\nLehenago edo geroago, taxonaren eremu hedatzeak inguruneko faktoreren batek ezarririko oztopoekin topo egingo du.\nHorregatik, alde batera utzirik gizakiaren eraginpekoa, hedapen gaitasunaren eta zabaltasun ekologikoaren arabera posible litzatekeena baino mugatuagoa izaten da taxon gehienek betetzen duten esparrua.\nEra askotakoak dira izaki bizien kolonizazio eremuak hedatzea oztopatzen duten kanpoko faktoreak. Horietako batzuk geografikoak izaten dira: mendilerro, ozeano edo ibai batek bidea ixtea, adibidez.\nBeste batzuk berriz klimatikoak dira, hala, ur edo tenperatura baldintzak desegokiak izatea. Eragile edafikoek ere izaten dira, motaren errotzea eragozten duen sustratua adibidez. Eta azkenik, kontuan hartu behar da faktore biotikoen eragina ere: bizkarroiak edo harrapariak agertzea; ura, elikagaiak edo argia lortzeko taxon aurkariak azaltzea? Gizakiaren parte hartzea ere aipatu behar da; izan ere, ehizaren, arrantzaren bitartez, edo taxon batek beharrezkoak dituen motak deseginez, gizakiak taxon baten eremua mugatu, atzerarazi eta are desagerrarazi dezake; baina era berean, laboreen, animalia hazkuntzaren, girotzearen eta antzekoen bidez, taxonak zabaltzen ere lagun dezake.


Handitu klik bakoitzeko ordainketa bihurketak\nBezero batek ordaindutako iragarkia argitaratzen du aurrekontua iragarkian ... deia aurrekontua ematen ez den dei-zentro batera bideratzen da. Aupa. Beste bezero batek gako-hitzak maiz biratzen ditu, ez baitira bihurketak lortzen. Erosi orria aurkitu ez den orrialde batera bidaltzen da. Oraindik beste bezero batek CAPTCHA sartzen du beruna sortzeko inprimakian ... benetan funtzionatzen ez duena. Aupa.\nHauek dira enpresei ordaindutako bilaketa aurrekontuetan milaka dolar kostatzen dituzten adibideak. Zuzenean galdutako diru sarrerak ez ezik, inoiz itzuliko ez diren perspektibak zapuztu zituzten.\nWebguneen salmentak edo bezeroak gauzatzen ez direnean, konpainiek sarritan seinalatzen dute online marketing gaizto gisa ekimenak. Lineako kanpainek beren helburuak bete ditzakete ... baina hala ere huts egiten dute back-endean exekuzio eskasa delako.\nHona hemen ordainketa bilaketarekin bihurketak irabazteko 10 urrats\nZiurtatu bat duzula analytics irtenbidea bere lekuan (eta erabili).\nGaitu helburuen jarraipena (ecommerce tracking izenarekin ere ezagutzen da). Helburuak soilik jarraitzen badituzu, esleitu balio bat jarraitutako helburu bakoitzari.\nAktibatu helburu bihurtzeko inbutuak neurtutako bakoitzeko. Ikusi errendimendua iturriaren, kanpainaren, iragarkiaren, gako-hitzaren eta beste edozein dimentsioren arabera.\nAdWords, Iragarki Zentroa edo beste kontu batzuen barruan, ziurtatu hori bihurketaren jarraipena piztuta dago eta behar bezala funtzionatzen du.\nmoduan errendimendua aztertu metrikak, ez bakarrik zure kontuen barruan\nNeurtu KPI osagarriak, besteak beste errebote tasak, batez besteko orriak bisita bakoitzeko eta batez besteko denbora gunean kanpainako elementu bakoitzerako. Zure webgunean edo helmuga orrian eduki eskasak kanpainetan eragin dezake.\nIrteera ordainketa prozesua pertsonalki edo beste pertsona batek joka dezan Denda sekretua zailtasunak agerian jartzeko.\nProbatu zure gaitasuna osatu nahi dituzun ekintzak (lineako eskaera bat osa dezakezu edo katalogo / liburuxka bat eskatu eta abar). Honek ez du zentzurik funtzionatzen ari al da? ikuspegia, baina zuzendu edo hobetu daitezkeen erabiltzaileen esperientzia / erabilgarritasun arazo potentzialak identifikatzen laguntzen du.\nZure itxi tasa irtenbide batetik bestera mugitzen bada elikatzeko programaAdibidez, posta elektronikoa edo telefonoa, aztertu hau ere. Berriro ere, ez da zenbat eramaten duzun sortzen, baizik eta haiekin zer egiten duzun.\nOndorio okerrak atera ditzakezu zure kanpainak zure datu multzoak soilik ebaluatzen badituzu, zure kanpainak nola funtzionatzen duten gaizki zure gunea probatzen errutina bat.\nArrakastaren prezioa betiko zaintza da. Ziurtatu gauzak funtzionatzen dutela! Zure webgunea zure negozioaren zati bat da, ez da horretatik bereizita. Bada berunezko belaunaldia garrantzitsua da, ez gelditu zure sorkuntza bolumenaren jarraipena egiten, kontrolatu baizik emaitza. Zenbait kasutan, hobekuntza desiragarria / beharrezkoa den kasuetan, zure lineako exekuzioa izan daiteke arazoa. Ez egin hipotesirik.\nTags: iragarki zentroaAdWordsbihurketa inbutuakecommerce jarraipenahelburu bihurtzeko inbutuakhelburuen jarraipenakpisberunezko belaunaldiaberun bolumenamarketinaren hobekuntzaordaindu bilaketaordaindutako bilaketa optimizatzeaerrendimendu metrikakPPCppc kontuak\n8 otsailak 2011, 1:17\nArtikulu bikaina. "Jarraitu zer hobetu nahi duzun"\nHona hemen bertako bizitzarako erabiltzen dudan aholkua eguneko banaketa izenekoa. diru asko aurreztu genuen, baina iragarkiak eguneko negozio orduetan soilik agertzeko antolatuta. Uste dut txosten bat dagoela (dimentsioen fitxaren azpian, ondo gogoratzen badut) CPC eta eguneko orduko bihurketa bakoitzeko kostua aztertzeko aukera ematen dizuna, ordu gorenetan publizitatea egin ahal izateko. Orduko ordu horietan eskaintzak handitzeko prozesua hasi genuen garai hartan lehiakideak bultzatzeko eta kostu orokorrak murrizten amaitu genuen, hori ere bideratuta baitzegoen. Egia esan, nire lagun Simon-ek gure AdWords kontua kudeatu behar du, berarekin hitz egin nahi baduzu bidali mezu elektroniko bat simon.b@resultsdriven.org edo 302-401-4478. Esaiozu Dean Jacksonekin dituzun lagunei.


Birziklapenaren Nazioarteko Eguna da gaur - - Goiena.eus\nPiter Encinas 2021-05-17 09:44\nEta horrela, Unescok izendatu du egun hori, Hezkuntza, Zientzia eta Kulturarako Nazio Batuen Erakundeak. 2005a ezkero, birziklapenaren eguna ospatzen da; batez ere, gizarteak eta gizakiok gure hondakinak hobeto kudea ditzagun. Erakunde horrek hezkuntza eta pedagogia erabiltzen ditu kontzientzia sustatzeko eta, nolabait, ingurumena zaindu behar dugula konturarazteko, ordezko planetarik ez daukagulako. Beraz, planeta urdin hau zabortegi bihurtu nahi ez badugu, gure ohiturak aldatu egin beharko ditugu; bestela...\nHorrexegatik, hiru jarrera hauei garrantzia eman behar diegu: murrizteari, berrerabiltzeari eta birziklatzeari. Sortzen eta erabiltzen ditugun hondakinekin zerbait egin beharko genukeelako. Soluzioa ez da zabortegi edo erraustegi batera eramatea; gaur egun, onartezina da hainbat arrazoirengatik, baina, batez ere, hondakin gutxien kutsatzen duena sortzen ez duguna delako.\nMurriztu. Askotan, gehiegitan, entzuten dugu herritarrok egin dezakeguna hutsala dela. Baliteke gutxi izatea, ikatza edota petrolioa bezalako erregai fosilen kontsumoa lehenesten duten enpresa kutsatzaile handiekin konparatuz gero, baina zerbait bada, eta gure harea-pikorrekin kontzientzia hondartzak egiten ari gara. Leku guztietara gure kotxearekin joaten ez garenean, plastikoaren erabilera gutxitzen dugunean edo erosketak ahalik eta bilgarri gutxien izan dezala kontuan hartzen dugunean, lortzen ari gara gure aztarna ekologikoa gutxitzea.\nBerrerabili. Erabili dugun edozer gauzari beste erabilera ematen diogunean, bere erabilera luzatu egiten dugu. Beraz, zabortegira edo, okerragoa izan litekeena, erraustegi batera iristea atzeratzen dugu. Horren ondorioz, edozer objektu zenbat eta gehiago erabiltzen badugu, orduan eta zabor gutxiago sortzen dugu; aldi berean, naturari egiten diogun mesedea da sortzen ez dugun zaborraren tamaina baino handiagoa. Gainera, berrerabiltzen duguna ez dugu erosi behar; hortaz, gure poltsikorako beste onura bat.\nBirziklatu. Esan daiteke hori dela hirugarren urratsa ingurumena ez kaltetzeko. Oso nabarmena da edozer aktibitatetik, gehiago edo gutxiago, baina hondakina sortzen dugula, baina lehen saiakera izan behar da hondakin hori zabor ez bihurtzea. Zergatik desberdintzen ditugu hondakina eta zaborra? Jakina da hondakina birzikla daitekeela; zaborra, ordea, ez.\nZer egin behar dugu gure hondakinak zabor ez bihurtzeko? Gure iritziz, garrantzitsuena da gure hurbileneko politikariek, udalek eta mankomunitateek –gure hondakinak kudeatzeko eskumena dutena–, hondakinak ez batzeko behar diren baliabideak jartzea. Hondakin bakoitzak bere bidea dauka, eta bere kudeatzeko modua; adibidez, organikoarekin konposta egin daiteke, baina, horretarako, zabor inpropioarekin ez da nahastu behar; erabilitako papera eta kartoia birziklatu ahal dira eta prozesu sinple bati esker paper berria lor daiteke; plastikoarekin gauza berbera egin daiteke, zatitu eta plastikozko ontzi berriak egin daitezke. Aurrekoa esanda laburbilduz, gure hurbileko instituzioei esan behar diegu hondakin kudeaketa zuzenagoa izan behar dela, eta lan horretan helburu nagusi bat egon behar da, gure zaborraren kantitatea ahalik eta txikiena izan dadin.\nAlderdi politikoak, foru aldundiak eta Eusko Jaurlaritza derrigortu beharko genituzke ingurumenarentzat alternatiba faltsuak eta kaltegarriak izaten direnak baztertzera; batez ere, erraustegia eta kontrol gabeko zabortegiak, enpresek kudeatu arren. Oso nabarmena da Zaldibarko zabortegiaren kasuan eta han zer eta nola izan ziren gertaerak.\nOharra: aipatzen dugunean derrigortu hitza, esan nahi dugu instituzioak gure zerbitzurako daudela, eta ez aldrebes.\nArrasateko Ekologistak Martxan erakundeko kideak


Udan ere osasuntsu elikatzeko gomendioak – Guraso.eus\nUdan ere osasuntsu elikatzeko gomendioak\n2019-06-28\tguraso\tIruzkinik ez\nJulio Basulto dietista eta nutrizionistari elkarrizketa interesgarria egin diote Aprendemos Juntos atalean.\nUdan ez dugu berdin jaten. Denbora gehiago ematen dugu etxetik kanpora eta ospakizun gehiago izaten ditugu. Izozkiak, zukuak… udako produktu ugari agertzen dira, gainera. “Zaila da eta jakinekoa da zerbait debekatzen baduzu hura egiteko gogo handiagoa sentitzen duela umeak; izan ere, debekuak desiraren esnatzea dakar. Helduoi ere gertatzen zaigu”, azaltzen du Basultok.\nAdituaren esanetan, gainera, bizi gara gizarte batean non normalizatuta dagoen pixka bat pasatzeagatik ez dela ezer gertatzen. “Gomendatuko nuke beti hartzea jaki osasuntsuak. Gainean eramatea beti zerbait. Lehenago edo beranduago gosetu egingo da umea, eta orduan hori eskainiko diogu. Ez badaukagu nekez eskainiko diogu. Saia gaitezke baita ere ingurukoekin hitz egiten. Azaldu dezakegu ospatu daitekeela zerbait jan gabe, batez ere jateko dagoena ez denean osasuntsua”.\nDena den, eztabaida larrietan ez sartzeko gomendatzen du Basultok. “Ikerketa batek adierazten du etxean eskura ditugun jakiak, gurasoen elikadura ohiturek eta edoskitzeak erabakitzen dutela haur baten elikadura epe luzera. Hala, eskolaren papera, ez ohiko egunen papera, urtebetetze ospakizunen papera… garrantzitsua da, baina ez da erabakigarria. Erabakigarria egunerokoa da, umeak egunero-egunero etxean egiten duena eta ikusten duena. Eguneroko ereduak elikatzen ditu gure seme-alabak”. Ez ohikoak salbuespena direla dio adituak.\nFruta osoa eta barazki gehiago\nEdozein fruta da osasuntsua eta edozein urte sasoian. “Osorik hartu behar dugu eta kontuz zukuekin. Ez dira pozoia. Ezin ditugu alkoholdun edariekin edo edari energetikoekin alderatu, baina egia da okerreko ustea dagoela gizarteratuta. Uste dugu bitamina ekarpena egiten dutela, baina gure gizartean ez dago bitamina faltarik. Bai, ordea, azukre gehiegi”.\nZer da ondo jatea? Lehen haurtzaroan edoskitzea eta posible ez denean formulako esnea eta bi edo hiru urtetik aurrera laburtu daiteke honela: barazki gehiago, animali gutxiago eta prozesatutako produktu gutxi edo batere ez.\nEz bota erretolikarik\nAdituak dio ez dela erretolikarik bota behar. “Ez dira eraginkorrak. Egia da egunero badugu urtebetetze ospakizun bat neurriak hartu beharko ditugula, baina salbuespena badira eta etxean elikagai osasungarriak baditugu eta gainera gurasoak eredugarriak badira salbuespen horiek ez dute eragin kaltegarririk izango gure seme-alaben elikaduran. Aldiz jakin badakigu zerbait debekatzeak hori egiteko nahia ekartzen duela automatikoki”.\nArgazkia: pineapple supply\nIruzkinik ez "Udan ere osasuntsu elikatzeko gomendioak"


Mapak - Jakin.eus\nIkerketak beste kontzeptu asko jarri ditu amildegiaren ertzean. Adibidez, euskaldun eta erdaldunen arteko dikotomia. Gero eta zailagoa da gurean hiztunen tipologiak bereiztea: continuum bat da hizkuntzari lotutako gaitasuna. Era berean, euskaldun berri eta euskaldun zaharren arteko dikotomiak ere ezbaian jarri ditu. Izan ere, hiztunok bizialdian zehar hizkuntzak ahaztu, galdu, berrikasi edo berreskuratu egiten ditugu, gero eta gehiago.\nBeste alde batetik, Pello Jauregik behin baino gehiagotan ikertu du hizkuntza bat hautatzeko talde naturalek duten eragina. Paula Kasaresek ere leku beretik jo du. Izan ere, bere ikerketan, gaztaroan euskara (berr)eskuratzeari ekindako gehienek adinkideen laguntza azpimarratzen dute. Euskaraz aritzen hasteko bultzatzaileak haurrideak, adiskideak, kirol taldekideak, bikotekidea... izan dira.


Posets & Mont Rebei - Sugandillak\nHome / Mendia oinez / Pirinioak / Posets & Mont Rebei\nPosets & Mont Rebei\nBeloci 01:16 Mendia oinez , Pirinioak Edit\nOingoan Eneko ta Leire etxean itzi doguz, ta Mungitik ein dogu "espediziñoa" Aitorrek eta biok Piriniotara joateko asmoz, baia eguraldi txarra dala eta Pirinioatan egun bat baño ez giñen egon, ta gero oso gomendagarria dan leku batera bajetu giñen: Congost del Mont Rebei.\nPosets mendie igotera joan giñen Piriniotara. Ni apur bet formatik kanpo nabil, eta nogaz eta nire lankide dan Aitorregaz joan naz, mendiko lasterketetan oso postu dezenteak lortzen dabilen morroiegaz, kristolako monstruoa.\nEsan doten moduen, kristolako monstruoa: ni sufritan ta bera... En fin!\nPosets zan gure ibilbidean helburu bakarra, 3369 metroko mendie. Baia gauza bat da norberak jartzen dauzen helburuek, eta beste gauza bat biziek ibilbidean jartzen dozkuzen trabak. Holan dala ta, "deskuidoan" Diente de Llardana izeneko 3000koagaz ein gendun topo... Liada!!!\nEskumako argazkien ikusten da mendi hau zeinen inponente ta arriskutsue dan. Bai bai, bidurre pasa gendun!!\nDiente de Llardana jaitsi ta kriston lasaitasune hartu gendun, arriskue atzean itzi gendulako, ta ya Posets-eko hasierea berton hasten zalako. Mendizale batzuk esan euskuen flipe ein ebela gugaz, oso espektakulo polite emon gendule han goien, ta argazkiek atara euskuzela, imagiñeu!! Antza 2 bide euazen: mendi horren eskumatik zihoana, eta ezkerretik. Ba gu erditik!!!\nBebai esan euskuen ya gelditzen jakuna askoz errezagoa zala, ta ordu bete baño zeozer gehiago behar zala tontorrera heltzen. Ba 40 minutu beranduago...\nEskerrak niri itxaroten joan zan! Nik beste 10 minutu behar izen nebazan.\nJaitsierea bide normaletik ein gendun. Hori bai, aitorrek neberoetatik eskietan jaisten itzel pasa eban!\nHurrengo egunean Congost del Mont Rebei-ra joan giñen, paseo lasai bat emoteko asmoagaz. Aurreko egunean 2000 metrotik gorako desnibela akumula gendun 20km eta ie 10 orduko ibilaldie eta gero, ta errementeta amaitu gendun, asike 20km-ko ibilbidea euki gendun aurretik, baia askoz lasaiagoa... Prinzipioz! Izen bere, barriro lia giñen. Es que no tenemos remedioooooo!!!\nCorça herritik aurrera jarraitute Pertusa izeneko ermita baten alboan itzi gendun kotxea, eta oso ibilbide eroso batetik egin gendun aurrera, begiek paisaitik kendu ezinik. Horrek bideak desfiladero eder batera eroan zozkun. Jendez beteta egon zan, leku oso turistikoa da eta, zeren eta desfiladeroko beste aldean parking bat dau, ta domingeroak hortik urteten direz 4km ein eta desfiladeroa ikusteko, baia parkina 4€ pageu behar da ta gu oso takañoak gara, jeje.\nGure ibilbideagaz jarraituteko zubi bet zeharkatu behar izen gendun, ta ibilbideko parterik gogorrena hor heldu zan: gerizpe barik, eguerdiko ordurik beroenetan 38 gradutan ta ya ur gitxigaz.\nIbilbideko beste puntu interesgarri batzuk barrankoetan dauzen eskailera batzuk direz. Gure norantzan jaitsi in genduzen, baia igotea be oso dibertigarria izengo zan!\nBeroan-beroagaz eta aurreko eguneko palizea dala eta, pajaroie sartu jakun biori, ta iturri batera heldu giñen arte oso oso txarto pasa gendun. Behin iturrire heldu ta apur bet deskantsa eta gero, ibilbidea beste umore bategaz segidu gendun Santa Quiteriako ermitaraño.\nHandik errekaraño heldu behar giñen, eta hemen heldu zan gure tortura! 15 minututan itea espero gendun ibilbidea ordu bitik gora tarda gendun!!! Biderik egon ez zan lekutik bidea iten intente gendun, leku nahiko arriskutsuetatik, eta ikarea be pasa gendun, alde batetik ibilbideagatik, eta bestetik sugeak ikusten hasi giñelako, baia ya ezegoen atzera bueltarik: errekea bistara geneukan ya, eta atzera bueltatea luzea zan ta galtzeko arriskue geneukan, beraz, balorea bota ta aurrera jarraitu gendun errekara heldu arte, gorputzean oroitzapen moduan hainbat urradura ein eta gero.\nBehin errekara helduta, gure ustez azkeneko partea zana baño ez zan falta: uger gurutzatzea. Horretarako erropak kendu eta motxilan eroan gendun koltxoneta baten ganean jarri genduzen ta... Al agua patos!!!\nErrekea gurutzatzen ordu erdi behar izen gendun, ta Aitor oso txarto heldu bazan beste aldera, niri be handik gitxire pajaroiek emon zozten, ta itzelezko lana kosta jakun kotxeraño zegoen aldatza igoten. Hemen be, entre deskantsue eta aldatza igon, ie beste ordu pare bat behar izen gendun lerro zuzenean 400m diren bidea iteko! Benetan egun gogorra.\nHolako paliza bi eta gero, azkeneko egune ya lasaiago hartu gendun, ta piraguan ibili giñen errekatik 4 orduz.\nBenetan gomendatzen dotzuet Congost de Mont Rebei, oso leku polite da, edoizen dala zuon nibela, zeren eta ordu biko ibilbidea dau, baita 4-5 ordukoa... Edo guk egin gendun zorakeriak iteko ibilbideak bebai, jeje. Honetaz gain, inguruen via ferrata asko dago, piraguan ibilteko aukerea dago, eta beste hainbeste aukera mendiaz eta naturaz gozatzeko.\nPosets & Mont Rebei Reviewed by Beloci on 01:16 Rating: 5\nMt.Blanc massif - Mont Buet (3.096m)\nMt.Blanc massif - Ref. Albert Ier (Aig. du Tour ek...\nMt.Blanc massif - Vallée Blanche\nMt.Blanc massif - Glacier dArgentiere\nMt.Blanc massif - Mer de Glace\n*** Alpeak 2015 - (Aurkibidea)


17:17, 16 maiatza 2010ko berrikusketa\n25 bytes added , Duela 10 urte\n10:19, 16 maiatza 2010ko berrikusketa (aldatu)\nt (Tupac Amaru II izenburuaren ordez, Tupac Amaru II.a ezarri da)\n17:17, 16 maiatza 2010ko berrikusketa (aldatu) (desegin)\n'''José Gabriel Condorcanqui Noguera''' ([[Tinta barrutia|Tinta]], [[Peru]], []ko [[martxoaren 19]]a - [[Cuzco]], []eko [[maiatzaren 18]]a), "Tupac Amaru II.a" bezala ezagutua, [[XVIII. mende]]an [[Amerika]]n [[kolonialismo]]aren aurka eman zen [[matxinada]] indigena handienaren burua izan zen.\nSurimana, Tungasuca eta Pampamarcako jauntxo diruduna zen, eta merkataritzan aritzen zen. Jatorri mestizoa zeukan, ''Sapa inkaInka'' [[Tupac Amaru I|Tupac Amaru lehenaren]]ren eta kreolen odola baitzeraman. 12 urte izan arte Antonio Lopez de Sosa apaiz kreolak hezi zuen, eta ondoren San Francisco de Borja eskolan kreolenganako begikotasuna erakutsi zuen, [[latin]]a menderatuz eta hispaniar erako jantzi finak erabiliz. Dena den, gerora [[inka]] nobleak bezala jantzi zen eta elizak eskumikatua izan zen.\nIndigena eta independentziaren aldeko mugimendu handiena zuzendu zuen [[Peruko Erregeordetza]]n. Amerika osorako askatasuna eskatzen lehena izan zen, bai [[Espainia]] eta bai bere erregearengatikan, banaketa politikoaz gain indigenak esplotatzeko hainbat modu desagerrarazteko (mehatzetako mitak, merkantzien banaketak...). Gainera, arraza beltzeko pertsonen esklabotza deuseztea eskatzen lehena izan zen ([]ko [[azaroaren 16]]an). Berak sortutako mugimenduaren ondorioz koloniako agintariek indigena nobleen klaseak deuseztu zituzten hala nola beraien aurkako errepresioa handitu, berriz ere horrelako mugimendu bat sortuko zenaren beldur baitziren.


Olarizuko auzokideei ura moztu die Gasteizko Udalak - Gasteiz - Alea.eus\nErredakzioa 2019-10-04 12:30\nPoliziaren presentziarekin, Olarizu auzoko etxebizitza okupatuetako bizilagunei ura moztu die Udalak. Udal gobernuaren jarrera salatzeko elkarretaratzea deitu dute bizilagunek larunbaterako, urriak 5, 12.30ean Plaza Berrian, udaletxe parean.\nIragan uztailean, ur eta argi mozketa egin zioten Olarizuko Hiribideko 100 auzokide ingururi, tartean 20 haur baino gehiago zeudela. Gaur goizeko 8.00ak aldera, auzoko bloke okupatuetan ur mozketa berri bat izan dute.\nHala Bedik jakinarazi duen bezala, ura mozteaz gain, estoldak zementatu dituzte, dirudienez auzokideek ur-hornidura berreskuratu ez dezaten.\nEtxebizitzak hustu eta eraitsi nahi ditu Ensanche 21 erakundeak. Uztailean, Gasteizko eragile ezberdinek "jarrera arrazistak" salatu zituzten Olarizuko huste-prozesuan. Tartean, Ongi Etorri Errefuxiatuak, Stop Desahucios, Elkartzen, Gasteizko Plataforma Antirrazista, Herrien Kongresua, Gasteizko Eskubide Sozialen Aldeko Plataforma eta Olarizuko Bizilagunak taldeak zeuden.\nIldo horretan ere, "erakundeen axolagabekeria" kritikatu zuten kolektibo hauek, Udalak 451 etxebizitza huts dituela gogoraraziz. Hiriko aterpea beteta dagoela eta larrialdietarako pisuak gainezka daudela ere ohartarazi zuten, auzokideen larrialdi-egoera azpimarratuz.\nErredakzioa 2019 uzt 08 Gasteiz


\tEspainiako Normalizazio Erakundea (UNE) - Profila\nHasiera > Profila > Profila\nEspainiako Normalizazio Erakundeak (UNE) eta AENORek 1986an sortu zen Espainiako Normalizazio eta Ziurtapen Elkartean dute jatorria. 2017an, bi erakundetan banatu ziren haren jarduerak. Alde batetik, Espainiako Normalizazio Erakundeak (UNE), irabazi asmorik gabeko erakundeak, normalizazioa eta lankidetza garatzen ditu. Bestalde, AENORek, merkataritzako erakundeak, arauak betetzearen ebaluazioa eta beste alor batzuk lantzen ditu (hala nola prestakuntza eta argitalpenen salmenta).\nBi erakundeen jarduerak enpresen eta produktu eta zerbitzuen kalitatea eta lehiakortasuna hobetzen laguntzen du; horrela, gaur egungo ekonomian preziatuenak diren balioetako bat sortzen laguntzen die erakundeei: konfiantza.\nEspainiako Normalizazio Erakundea (UNE) arduratzen da, legez, Espainian arau teknikoak garatzeaz eta zabaltzeaz. Arauek produktu batek nolakoa izan behar duen edo zerbitzu batek nola funtzionatu behar duen adierazten dute, segurua izan dadin eta kontsumitzaileak itxaroten duena bete dezan. UNEk katalogo osatuenetako bat du guztien eskura, irtenbide eraginkorrak eskaintzen dituzten 31.500 dokumentu arautzaile baino gehiago baititu.\nUNEk mundu osoko erakundeekin erlazionatutako arau, produktu eta zerbitzuei buruzko esperientzia eta informazioa eskaintzen ditu, eta lan handia egiten du nazioarteko lankidetza jarduerak garatzen ditu, han eta hemen.\nEn evaluación de la conformidad, sortu zenetik erakundeak egin duen lan garrantzitsu eta zorrotzari esker, AENORen ziurtagiriak baloratuenak dira, ez bakarrik Espainian, baizik eta baita nazioartean ere (60 herrialdetan baino gehiagotan ditu ziurtagiriak). AENOR munduan dauden 10 erakunde ziurtatzaile onenen artean dago.\nKalitatearen kultura hedatzeko, AENORek beste jarduera batzuk ere garatzen ditu, esaterako argitalpen zerbitzua, diseinatzen du Softwarea sistemen kudeaketarako, ematen du prestakuntza espezializatua eta informazio zerbitzuak Informazio zerbitzuak. Entseguen arloan, Espainiako Normalizazio Erakundea (UNE) du bazkide nagusi CEIS (Entsegu, Berrikuntza eta Zerbitzuen Zentroa), nazioarteko erreferentziako zentroa da, onetsitako entseguak, azterlan teknikoak eta instalazioen prebentziozko eta aurreikuspeneko mantentzea bideratzen dituena. Halaber, 2008an, Erakundeak AENOR Laboratorio, elikaduraren sektoreko eragile orori zuzendua, lehengaien ekoizleak edo eraldaketa, banaketa eta zerbitzuen industrian dihardutenak, besteak beste. Hiru analisi arlo nagusiak sartzen ditu: fisiko-kimikoa, mikrobiologikoa eta sentsoriala.\nAENOR, Espainian, Autonomia Erkidego orotan dago, 20 bulegotan, eta gainera behin betiko egoitza ere badu 12 herrialdetan batez ere, Iberoamerikako eta Europako herrialdeetan.